Aktiviti pencerobohan haram makin menjadi-jadi

BANGI, 26 Muharram 1442H, Isnin – Kelemahan penguatkuasaan undang-undang serta peraturan dilihat sebagai punca aktiviti perlombongan haram di Hutan Simpan Ulu Jelai, Lipis berlaku.

Terdahulu media melaporkan, lima individu termasuk dua warga China dan seorang Rohingya ditahan Unit Penguatkuasaan (UPK), Zon Pahang Barat Jabatan Perhutanan Negeri Pahang (JPNP) kerana melakukan aktiviti perlombongan secara haram di Hutan Simpan Ulu Jelai.

Serbuan di Kompartment 233 berdekatan Sungai Cheniau, Mukim Batu Yon itu dibuat berikutan tinjauan oleh UPK melalui dron mengesan kawasan lombong terbabit.

Dalam serbuan berkenaan, turut disita dua jengkaut dan sebuah enjin pam air diesel yang digunakan untuk proses menyembur bahan galian dalam palong, sebuah kenderaan pacuan empat roda dan motosikal juga dirampas.

Difahamkan, mereka yang ditahan adalah warga tempatan dan tiga warga asing berusia antara 30 hingga 58 tahun.

Mengulas perkara itu, Naib Presiden Ikatan Muslimin Malaysia (ISMA), Prof Dr Zainur Rashid Zainuddin menyifatkan aktiviti pencerobohan haram semakin menjadi-jadi.

Katanya, di antara punca warga asing semakin pijak kepala adalah mungkin disebabkan penguatkuasaan undang-undang dan peraturan yang ‘lemah’ .

“Di sana sini, dalam hutan dan di bandar, pelbagai peraturan yang sedia ada dengan mudah dicabul akibat sogokan rasuah,” katanya.


PRN Johor: Rundingan PAS UMNO diteruskan

BANGI, 22 Jamadilakhir 1443H, Selasa – PAS akan terus berusaha ke arah melakukan rundingan bagi mencapai persefahaman bersama UMNO dalam menghadapi Pilihan Raya Negeri (PRN) Johor.

Naib Presiden PAS, Datuk Seri Dr Ahmad Samsuri Mokhtar berkata, biarpun proses rundingan ketika PRN Melaka menemui jalan buntu namun usaha untuk kali ini di PRN Johor akan diteruskan.

“Seperti yang telah disebut Presiden PAS, kita akan terus berusaha bagi proses rundingan bersama UMNO.

“Dunia belum kiamat, InsyaAllah, kita akan terus berusaha berunding,” katanya seperti dipetik portal tempatan, hari ini.

Semalam, PAS Johor dalam sidang akhbar memaklumkan menghormati hasrat Barisan Nasional (BN) negeri itu yang mahu bertanding secara solo dalam PRN.

Pesuruhjaya PAS Johor, Abdullah Husin bagaimanapun berkata, ruang untuk menjalin kerjasama dengan UMNO masih terbuka dalam PRN tersebut.

Malah, sebarang keputusan terletak atas pucuk pimpinan tertinggi parti.

Sabtu lalu, Menteri Besar, Datuk Ir Hasni Mohammad mengambil langkah membubarkan Dewan Undangan Negeri (DUN) dalam usaha menyelesaikan kemelut politik yang berlaku di negeri ini.

Pembubaran DUN dibuat selepas kerajaan Johor memiliki majoriti tipis iaitu 28 kerusi berbanding 27 di blok pembangkang.

Ini susulan kematian Ahli Dewan Undangan Negeri (ADUN) Kempas, Datuk Osman Sapian yang juga bekas Menteri Besar, pada 21 Disember lalu.


Ismail Sabri perlu elak lantik pemimpin ada skandal politik, moral

Oleh Ainul Illia Meor Suzurudin

BANGI, 16 Muharram 1443H, Rabu – Perdana Menteri, Datuk Seri Ismail Sabri perlu berjiwa besar dan melantik hanya pemimpin yang layak untuk bersamanya dalam barisan jemaah menteri baharu.

Pelantikan mana-mana individu yang pernah memberi kesan negatif di mata rakyat dan mencemarkan populariti kerajaan perlu ditolak tanpa sebarang kompromi.

Ketua BERJASA, Hazwan Mohamad berkata, kegusaran kini timbul apabila nama Datuk Seri Mohamed Azmin Ali disebut sebagai ‘calon’ Timbalan Perdana Menteri.

Bercakap kepada Ismaweb.net hari ini, beliau yakin sekiranya bekas Menteri Perdagangan Antarabangsa dan Industri (MITI) itu dinaikkan sekali lagi untuk jawatan penting negara, ia bakal memberi kesan buruk terhadap kredibiliti kerajaan baharu.

“Masih ramai lagi yang layak dan lebih berwibawa untuk dilantik ke jawatan TPM

“PM perlu berjiwa besar, dalam masa sesingkat ini Ismail Sabri perlu ketepikan mana-mana individu yang telah terbukti banyak beri kesan negatif terhadap kerajaan sebelum ini.

“Pilih mereka yang bebas skandal politik dan moral, bebas kluster mahkamah,” katanya.

Pada masa sama, beliau turut meminta supaya Ismail Sabri mengurangkan bilangan menteri dan timbalan menteri bagi membolehkan pengurangan kos dan membina pasukan yang lebih efektif.


Sultan Selangor tegaskan rasuah, fitnah mampu hancurkan negara

SHAH ALAM, 22 Jamadilakhir 1442H, Khamis – Sultan Selangor Sultan Sharafuddin Idris Shah sekali lagi menzahirkan kebimbangan dengan peningkatan isu gejala rasuah dan penyebaran berita palsu berunsur fitnah dalam kalangan ahli politik serta penjawat awam.

Istana Alam Shah dalam satu hantaran menerusi laman sosial Facebook Selangor Royal Office menyatakan, baginda menegaskan bahawa rasuah serta fitnah yang semakin berleluasa adalah musuh utama yang menular dalam masyarakat malah dikhuatiri mampu menghancurkan negara.

Menurut kenyataan itu, baginda juga mengingatkan khususnya orang Melayu, bahawa rasuah dan fitnah adalah perbuatan yang dilarang serta berdosa di sisi Islam.

“Baginda berpandangan bahawa rasuah dan fitnah juga menjadi punca perpecahan dalam situasi politik negara, seterusnya mencemar reputasi urus tadbir negara di peringkat antarabangsa.

“Ini terbukti dengan kejatuhan signifikan Indeks Persepsi Rasuah (CPI) Malaysia tahun lepas,” menurut kenyataan itu.

Istana Alam Shah menyatakan, baginda juga terkejut dengan pendedahan Suruhanjaya Pencegahan Rasuah Malaysia (SPRM) yang menunjukkan separuh daripada kes rasuah di negara ini melibatkan penjawat awam.

Justeru, baginda menyeru SPRM supaya terus bertugas bersungguh-sungguh untuk menghapuskan kegiatan tidak bermoral itu dan berharap pelaku rasuah dapat dibanteras serta diadili segera secara telus di mahkamah bersandarkan bukti kukuh bagi menjadi teladan kepada masyarakat.

Menurut kenyataan itu, Sultan Sharafuddin menasihatkan setiap rakyat supaya memainkan peranan menghentikan perbuatan rasuah yang boleh memusnahkan peradaban bangsa untuk jangka masa panjang.

Pada masa sama menurut kenyataan itu, baginda memuji langkah akhbar Sinar Harian yang berani tampil dengan laporan pelbagai perspektif mengenai realiti sebenar isu rasuah di Malaysia melalui segmen Rasuah Busters.

Istana Alam Shah menyatakan, Sultan Sharafuddin turut menegaskan bahawa suasana ketika ini diburukkan lagi dengan penyebaran berita palsu berunsur fitnah yang kian berleluasa dalam media sosial.

“Baginda tidak mahu kepincangan dan perpecahan yang berlaku dalam arena politik merebak hingga memecahbelahkan rakyat.

“Baginda menyeru rakyat berbilang kaum supaya terus bersatu padu dan bijak menepis anasir tidak baik khususnya rasuah serta fitnah demi kesejahteraan negara serta generasi akan datang,” tambah kenyataan berkenaan.

Istana Alam Shah menyatakan baginda percaya sekiranya rakyat bersatu, berkhidmat, berbakti serta melakukan kerja dengan bersungguh-sungguh, negara pastinya akan terus maju. – Bernama


Pengganas Israel bunuh 200 rakyat Palestin setakat tahun ini

RAMALLAH, 6 Safar 1445H, Rabu – Tentera pengganas Israel membunuh lebih 200 rakyat Palestin setakat tahun ini – jumlah tertinggi direkodkan sejak 2005 -, menurut wakil Pertubuhan Bangsa-Bangsa Bersatu (PBB) di Timur Tengah.

Angka itu turut melebihi jumlah keseluruhan yang direkodkan sepanjang tahun lalu iaitu 155 orang.

Penyelaras Khas PBB untuk Proses Keamanan Timur Tengah, Tor Wennesland berkata, 30 warga Israel juga telah terbunuh tahun ini.

Beliau menegaskan, perluasan berterusan terhadap penempatan haram Israel jelas melanggar undang-undang antarabangsa dan menghalang kepada proses keamanan dua negara.

Ini termasuk tindakan perobohan tentera Israel ke atas rumah rakyat Palestin, aktiviti rejim di Tebing Barat dan serangan peneroka Yahudi ke atas perkampungan Palestin.

“Walaupun kita memberi tumpuan segera untuk menangani isu yang kritikal dan meredakan keadaan di lapangan, kita tidak boleh mengabaikan keperluan untuk memulihkan situasi politik,” katanya.

Beliau turut menggunakan media sosial untuk menggesa pemimpin di peringkat antarabangsa bertindak bagi meredakan keadaan di wilayah itu.

Malah, Wennesland turut memberi amaran bahawa keganasan Israel ke atas Palestin tidak membawa kesudahan, melainkan lebih banyak pertumpahan darah.

Terbaharu, tentera Zionis menembak mati remaja Palestin yang berusia 17 tahun selepas melakukan serbuan di bandar Jenin di Tebing Barat.

Menurut Ketua Jabatan kecemasan di Hospital Al-Razi, Fawaz Hamad, remaja yang dikenali Othman Atef Abu Kharj disahkan meninggal dunia selepas mengalami cedera parah di kepala. – Agensi


Pahang mahu keluarkan lebih banyak produk halal

KUANTAN, 27 Safar 1445H, Rabu – Pahang akan melipat gandakan usaha bagi memastikan lebih ramai usahawan di negeri ini memiliki pensijilan halal dan mengeluarkan lebih banyak produk makanan halal bukan sahaja bagi pasaran tempatan bahkan untuk dieksport ke luar negara.

Menteri Besar, Datuk Seri Wan Rosdy Wan Ismail berkata, ini disebabkan permintaan yang tinggi terhadap produk makanan halal dalam kalangan pengguna di seluruh dunia.

“Tidak dinafikan di peringkat antarabangsa, pensijilan halal ini amat penting kerana para pelanggan akan rasa lebih terjamin untuk menggunakannya terutama dari segi bahan makanan, dan di negara kita sendiri tidak terkecuali.

“Perdana Menteri (Datuk Seri Anwar Ibrahim) ketika merasmikan Global Halal Summit (GHaS) 2023 telah meminta semua pihak untuk tambah baik dari aspek ini dan di Pahang kita mendapati masih ada ruang bagi meningkatkan pengeluaran produk makanan halal dan pensijilan halal,” katanya.

Beliau berkata demikian selepas merasmikan Sambutan Jubli Emas 50 Tahun Pertubuhan Peladang Negeri Pahang (PASFA) Sempena Mesyuarat Agung Tahunan PASFA 2023, di sini malam tadi.

Mengulas lanjut, Wan Rosdy berkata, pihaknya amat komited ke arah usaha berkenaan, apatah lagi Pahang merupakan salah satu pengeluar sayuran terbesar di negara ini iaitu di Cameron Highlands.

Menyentuh mengenai majlis berkenaan, beliau menggalakkan PASFA  untuk mempelbagaikan tanaman dengan tidak hanya memberi tumpuan kepada penanaman sawit sebagai sumber pendapatan pertubuhan itu.

“Perubahan cuaca telah mengakibatkan bekalan makanan negara terjejas, dengan itu PASFA boleh memainkan peranan dengan menanam pelbagai tanaman sayuran dan buah-buahan bagi memenuhi keperluan makanan rakyat,” katanya. – Bernama


3 pejuang Briged al-Quds maut ditembak askar rejim Zionis

RAMALLAH, 1 Ramadan 1443H, Ahad – Askar negara pengganas Israel membunuh tiga rakyat Palestin awal pagi Sabtu ketika serangan hendap di bandar Jenin, di utara Tebing Barat yang diduduki.

Menurut saksi, sebuah bas putih menghalang kenderaan yang membawa tiga lelaki itu pada jam 2 pagi waktu tempatan berhampiran persimpangan kampung Arraba, barat daya Jenin dan berhampiran dengan pusat pemeriksaan Israel Dotan.

“Pasukan khas Israel kemudian keluar dari bas dan mula melepaskan tembakan ke arah tiga lelaki itu,” katanya kepada Middle East Eye.

Tiga lelaki berkenaan dikenali sebagai Saeb Abahra, 30, Khalil Tawalbeh, 24, dan Saif Abu Libda, 25.

Ketiga-tiga mereka adalah anggota Briged al-Quds (Saraya al-Quds), sayap tentera gerakan Jihad Islam Palestin.

Mayat mereka ditahan oleh rejim Zionis selepas operasi yang berlangsung selama kira-kira sejam.

Pasukan keselamatan Israel mendakwa, ketiga-tiga lelaki itu melepaskan tembakan ke arah mereka apabila tentera cuba menahan warga Palestin tersebut yang menyebabkan berlakunya tembakan.

Sejurus selepas tembakan bermula, sejumlah besar tentera Israel tiba di tempat kejadian, kata saksi.

Katanya lagi, tentera Israel tidak memberikan bantuan perubatan kepada tiga lelaki berkenaan.

Bulan Sabit Merah Palestin juga berkata, tentera menghalang ambulans daripada menghampiri lokasi kejadian.

Pemimpin Jihad Islam di Jenin, Khader Adnan mengecam operasi yang menunjukkan kekerasan oleh tentera Israel.

Katanya, tentera melakukan dua jenayah iaitu membunuh tiga rakyat Palestin kemudian menafikan mereka bantuan perubatan.

“Di manakah Palang Merah Antarabangsa dan institusi hak asasi manusia antarabangsa yang bekerja di Palestin berhubung jenayah yang dilakukan oleh tentera pendudukan terhadap kami.

“Peringkat politik Israel akan membayar harga darah para syuhada Palestin,” katanya. – Agensi


Buka pekung anggota kepada umum bukti PDRM tak bersekongkol

KUALA LUMPUR, 3 Syaaban 1442H, Rabu – Tindakan membuka ‘pekung’ masalah salah laku dan integriti dalam kalangan segelintir pegawai dan anggota polis, jelas menunjukkan polis tidak memilih ‘bulu’ dalam mengambil tindakan terhadap mereka yang melakukan kesalahan.

Ketua Polis Negara Tan Sri Abdul Hamid Bador berkata, walaupun langkah itu banyak mendapat kritikan seolah-olah pasukan itu membuka pekungnya sendiri, ia juga membuktikan polis tidak pernah melindungi anggota dan pegawainya yang melakukan kesalahan.

“Saya sendiri sanggup berkongsi cerita yang tidak baik itu sebagai pengajaran kepada anak buah di bawah, selain memberi keyakinan kepada orang ramai bahawa polis tidak bersekongkol melindungi kegiatan jijik ini.

“Saya juga tidak berasa malu, biarlah orang kutuk saya sudah berapa tahun jadi jadi Ketua Polis Negara tapi tak dapat selesaikan perkara ini, namun saya terima dan kekal fokus dalam menjalankan tugas,” katanya dalam wawancara bersama Ketua Polis Negara bersiaran langsung di Facebook rasmi Sinar Harian hari ini.

Beliau berkata pasukan Polis Diraja Malaysia adalah milik negara dan orang ramai mempunyai hak mendapatkan perkhidmatan terbaik.

Abdul Hamid berkata pendedahan berhubung orang di bawahnya dilapor mempunyai pelbagai kenderaan dan gaya gaya hidup mewah, walau tidak setara dengan jawatan serta gaji bulanan mereka dijadikan penanda aras baharu pengurusan PDRM dalam membasmi masalah itu. – Bernama


Sektor pelancongan dijangka rugi RM45 bilion tahun ini

KUALA LUMPUR, 23 Zulkaedah 1441H, Rabu – Sektor pelancongan negara dijangka mengalami kerugian sekitar RM45 bilion tahun ini susulan penularan pandemik yang menyaksikan penutupan sempadan negara dan negeri, kata Menteri Pelancongan, Seni dan Budaya, Datuk Seri Nancy Shukri hari ini.

Katanya, daripada jumlah itu, RM31 bilion adalah dalam segmen pelancongan antarabangsa manakala selebihnya segmen domestik.

“Berdasarkan statistik MOTAC (Kementerian Pelancongan, Seni dan Budaya), bagi tempoh Januari hingga Mac 2020, perbelanjaan pelancong antarabangsa merekodkan penurunan 41.5 peratus daripada RM21.4 bilion pada 2019 kepada RM12.5 bilion,” katanya pada sesi pertanyaan jawab lisan persidangan Dewan Rakyat di sini.

Beliau menjawab soalan berkaitan perkara sama yang dikemukakan oleh 11 ahli Parlimen antaranya Yusuf Abd Wahab (GPS-Tanjong Manis), Datuk Ahmad Nazlan Idris (BN-Jerantut), Datuk Seri Rohani Abdul Karim (GPS-Batang Lupar), Sivakumar Varatharaju Naidu (PH-Batu Gajah) dan Datuk Azizah Mohd Dun (Bersatu-Beaufort).

Bagaimanapun Nancy berkata, MOTAC menjangkakan sektor pelancongan memasuki fasa pemulihan pada suku kedua tahun ini, didorong oleh pelancongan domestik selepas sempadan negeri dibuka semula.

Nancy berkata, sejak sempadan negeri dibuka, hotel-hotel mula merekodkan kadar penghunian yang tinggi sehingga 75 peratus, membuktikan segmen pelancongan domestik kembali rancak.

“Sehingga wabak COVID-19 ini berakhir, rakyat Malaysia digalakkan ‘Cuti-cuti Malaysia’ untuk merancakkan lagi sektor pelancongan negara,” katanya.

Sektor pelancongan yang merupakan antara penyumbang tertinggi kepada pertumbuhan Keluaran Dalam Negara Kasar (KDNK) negara selepas pembuatan dan komoditi, menyumbang RM86.14 bilion kepada ekonomi negara tahun lepas. – Bernama


Ruang udara Sudan masih kekal ditutup sehingga 30 Jun

KHARTOUM, 27 Zulkaedah 1444H, Jumaat – Ruang udara di Sudan masih ditutup susulan pertempuran hebat antara Tentera Darat dan kumpulan separa tentera Pasukan Sokongan Pantas (RSF) masih berterusan.

Dalam kenyataan yang dikeluarkan Pihak Berkuasa Penerbangan Awam berkata, ruang udara Sudan akan kekal ditutup kepada semua penerbangan sehingga 30 Jun.

Bagaimanapun, penerbangan bantuan kemanusiaan dan pemindahan akan dikecuali daripada penutupan tersebut.

Meskipun gencatan senjata dilakukan selama 24 jam kelmarin, namun pertempuran masih berlaku dan sekurang-kurangnya 11 orang awam terkorban di dua lokasi tembakan artileri di selatan Khartoum manakala enam lagi di timur negara itu.

Sejak pertempuran kedua-dua pihak tercetus pertengahan April lalu, lebih 1,000 orang awam terkorban dan ribuan yang lain cedera.

Malah, sepanjang pertempuran itu, tentera telah melakukan serangan udara terhadap RSF, yang kebanyakannya bertindak balas dengan tembakan antipesawat.

Sementara itu, Pertubuhan Migrasi Antarabangsa (IOM) menjangkakan lebih 2.2 juta rakyat akan kehilangan tempat tinggal susulan konflik melanda negara itu. – Agensi


Israel serang ganas sekitar beberapa hospital Gaza tika talian komunikasi putus

GAZA, 22 Rabiulakhir 1445H, Isnin – Tentera  pengganas Israel meneruskan serangan udara ganas di sekitar beberapa hospital di utara Semenanjung Gaza – ketika semua perkhidmatan komunikasi dan internet sekali lagi terputus.

“Selama lebih sejam, pengeboman kuat telah berlaku di sekitar hospital,” kata ketua pejabat media kerajaan Hamas, Salama Maarouf, pada malam Ahad.

Persekitaran hospital terbesar wilayah Palestin, Al Shifa, menyaksikan serangan yang sangat dahsyat, menurut Salama.

Sementara itu, wartawab Al Jazeera, Safwat Kahlout melaporkan dari Deir Al Balah bahawa serangan paling hebat pada hari Ahad berlaku di kawasan sekitar hospital.

“Kami dapat memahami bahawa serangan udara ini bertujuan untuk mengarahkan tentera Israel yang mengelilingi Kota Gaza menuju ke arah Hospital Al Shifa.

“Kami tahu beribu-ribu orang meninggalkan rumah mereka di kawasan kejiranan ini menuju ke hospital, mencari perlindungan.

“Kini tentera Israel sedang merancang untuk sesuatu yang besar, mungkin beberapa jam akan datang atau beberapa hari lagi,” katanya.

Terdahulu pada Ahad, Israel melancarkan serangan berhampiran Hospital Al Quds di Bandar Gaza, mencederakan sekurang-kurangnya 14 orang dan merosakkan bangunan itu.

Tentera Israel mengesahkan bahawa serangan ‘ketara’ sedang dijalankan di Gaza, dengan jurucakap tentera mendakwa serangan darat Israel telah membahagikan wilayah Palestin kepada dua.

“Tentera Israel telah mengepung Kota Gaza… Kini terdapat Gaza selatan dan Gaza utara,” kata jurucakap Daniel Hagari.

Kumpulan advokasi akses Internet NetBlocks.org melaporkan sambungan komunikasi dan internet sekali lagi terputus di seluruh Gaza. Perkara itu disahkan oleh syarikat telekomunikasi Palestin Paltel.

“Kami telah kehilangan komunikasi dengan sebahagian besar ahli pasukan UNRWA,” kata jurucakap agensi pelarian Palestin PBB Juliette Touma kepada The Associated Press.

Gangguan Gaza pertama berlangsung selama 36 jam dan yang kedua selama beberapa jam. – Agensi


Sultan Johor kesal sikap masyarakat buang sampah dalam saliran air

JOHOR BAHRU, 13 Rabiulawal 1443H, Rabu – Sultan Johor Sultan Ibrahim Almarhum Sultan Iskandar menzahirkan kekesalan baginda dengan sikap segelintir masyarakat yang gemar membuang sampah di dalam longkang, parit dan sungai hingga menjejaskan saliran air terutamanya pada musim hujan di kawasan bandar raya Johor Bahru.

Baginda bertitah hasil siasatan Majlis Bandaraya Johor Bahru (MBJB) mendapati banjir kilat yang melanda kawasan bandar raya bulan lepas berpunca akibat sistem saliran tersumbat disebabkan sampah sarap dan sisa binaan.

Laporan dan gambar-gambar hasil siasatan MBJB dipersembahkan kepada Sultan Johor oleh Datuk Bandar MBJB Datuk Noorazam Osman di Pejabat Mados, Istana Bukit Pelangi, Johor Bahru baru-baru ini.

“Ia berpunca daripada sikap segelintir masyarakat yang gemar membuang sampah ke dalam sungai, parit dan longkang. Apabila turunnya hujan dalam jumlah yang besar dan tempoh yang lama, maka banjir kilat pasti tidak dapat dielakkan.

Saya ada melihat gambar-gambar dan rakaman video yang ditunjukkan oleh Datuk Bandar MBJB. Terdapat begitu banyak sampah dibuang termasuk tilam, kayu dan juga peti sejuk. Amat mengecewakan,” titah baginda menerusi satu hantaran di Facebook rasmi baginda, hari ini.

Sultan Ibrahim bertitah masyarakat seharusnya lebih bertanggungjawab dengan tidak membuang sampah dalam saliran mahupun sungai kerana perbuatan seperti itu kelak menyumbang kepada berlakunya banjir.

Sebelum ini, Sultan Johor ada menitahkan Jabatan Pengairan dan Saliran (JPS) Johor serta pihak berkuasa tempatan supaya menjalankan kajian di semua kawasan yang kerap berlaku banjir kilat di negeri ini.

Sementara itu, Noorazam berkata bahawa pihaknya telah melaksanakan kerja-kerja pembersihan di lokasi yang terlibat dengan membersihkan halangan di dalam parit, longkang serta saliran utama.

“MBJB memperuntukkan RM6 juta untuk penyelenggaraan sungai dan longkang setiap tahun. Sikap segelintir rakyat kita amat dikesali.

“Saya juga telah mengadakan lawatan ke lokasi-lokasi hotspot (kerap) banjir bagi merangka tindakan penyelesaian komprehensif melibatkan tindakan penyelesaian segera, sederhana dan jangka masa panjang bagi mengatasi masalah banjir,” kata Noorazam. – Bernama


Jualan Rahmah bantu golongan B40 beli keperluan Aidiladha

Pengarah KPDN Kelantan Azman Ismail berkata, penduduk mengambil peluang mendapatkan bekalan berupa keperluan asas dan barangan dapur menerusi jualan itu.

“Setakat ini sudah laksanakan program ini di 45 Dewan Undangan Negeri (DUN) dan hari ini adalah hari terakhir untuk kita laksanakan, selain Paloh terdapat dua lagi DUN yang masih menjalankan program.

“Sambutan penduduk amat baik kerana subsidi daripada kerajaan dapat dinikmati oleh semua rakyat,” katanya kepada pemberita di Dataran Paloh 2, Gua Musang, hari ini.

Azman berkata pihaknya turun padang membuat pemantauan ke atas program itu dan bergerak di setiap daerah bagi memastikan penduduk di kawasan terpencil dapat menikmati jualan yang sama seperti di bandar.

Katanya jualan tersebut bermula 16 Jun lepas bagi Kelantan dan berakhir hari ini, namun akan diadakan semula selepas raya hinggalah Disember 2023 dengan sedikit perubahan konsep.

“Ini adalah sedikit sumbangan sekurang-kurangnya kita dapat membantu sedikit untuk persediaan hari raya walaupun dengan hanya pengurangan RM1 ke RM2 ia tetap memberi impak kepada penduduk,” katanya. – Bernama

Kesemua mereka telah menjalani satu pertiga daripada tempoh hukuman

LABUAN, 8 Zulhijjah 1444H, Selasa – Sembilan banduan Muslim dibebaskan daripada Penjara Labuan di bawah program Pembebasan Banduan Secara Berlesen (PBSL) Ihsan Madani, hari ini, sempena perayaan Aidiladha.

Pengarah Pusat Koreksional Labuan Pembantu Pesuruhjaya Kalbin Mohd Said berkata kesemua mereka berasal dari Labuan iaitu enam orang dijemput anggota keluarga dan saudara di luar premis penjara, manakala tiga lagi pulang kepada majikan masing-masing.
Kalbin berkata setakat ini, seramai 21 banduan telah dibebaskan di bawah PBSL melibatkan enam orang dalam kumpulan pertama yang dibebaskan sempena Hari Raya Aidilfitri (19 April); enam orang pada Festival Kaamatan (hujung Mei) dan kumpulan ketiga hari ini.
“Kesemua mereka telah menjalani satu pertiga daripada tempoh hukuman dan dijadual untuk dilepaskan dalam satu atau dua bulan.
“Mereka telah menunjukkan tingkah laku yang baik dan patuh mengikuti program rehabilitasi sepanjang penahanan mereka,” katanya kepada Bernama selepas pembebasan banduan itu di Pusat Koreksional Labuan di Jalan Bukit Timbalai.
Kalbin berkata inisiatif PBSL turut menyasarkan untuk mengurangkan bilangan pesalah berulang dan kesesakan di penjara.
“Kami harap ahli keluarga menerima kepulangan banduan ini dengan hati terbuka, supaya mereka boleh menebus diri dan kembali kepada kehidupan biasa,” katanya dan menambah inisiatif PBSL dilaksanakan secara serentak di seluruh negara. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Krisis doktor kontrak berlanjutan selagi isu lambakan graduan tak selesai

Oleh Ainul Illia Meor Suzurudin

BANGI, 14 Ramadan 1444H, Rabu – Krisis doktor kontrak sehingga wujudnya ‘mogok’ berlaku kerana isu tawaran dan permintaan tidak seimbang dalam bidang perubatan.

Presiden Pertubuhan Ikatan Pengamal Perubatan dan Kesihatan Muslim Malaysia (I-Medik), Profesor Dr Azizi Ayob mengakui negara berdepan lambakan graduan perubatan dari universiti awam dan swasta dalam dan luar negara sejak lebih 5 tahun lepas.

Katanya, kerajaan pada dasarnya maklum tentang perkara ini sejak dari awal 2010 apabila banyak program perubatan telah diluluskan.

Tetapi, perjawatan baharu dalam sektor perubatan khususnya Kementerian Kesihatan Malaysia (KKM) tertakluk kepada kelulusan daripada pihak Jabatan Perkhidmatan Awam (JPA).

“Apa yang kita nampak hari ini ialah hasil daripada ketidaksesuaian polisi semasa dan kemampuan kerajaan mengambil mereka (para doktor) untuk jawatan tetap.

“Pada masa sama, tambahan jawatan baharu akan memberi kesan langsung kepada perbelanjaan tambahan (emolumen) dan pembayaran pencen kelak,” katanya ketika dihubungi Ismaweb.net.

Beliau berkata, sudah tentu perkara ini boleh dinilai semula dan kerajaan boleh memberikan ‘faedah’ yang sama atau hampir sama dengan pegawai tetap, namun perkara ini tertakluk kepada perbelanjaan yang mampu ditanggung oleh pihak kerajaan.

“Pihak kerajaan wajar memberitahu keadaan dan kemampuan kerajaan untuk menanggung semua penjawat awam termasuk mereka yang bukan doktor.

“Tidak perlu lagi memberi 1,001 alasan dan janji yang lebih bersifat ‘populis’ sedangkan kerajaan tidak mampu menyerap semua doktor kontrak ke dalam skim perkhidmatan tetap,” katanya.

Dalam pada itu, beliau juga menegaskan bahawa profesion lain tidak pernah dijanjikan dengan apa-apa jawatan tetap setelah para graduan keluar dari universiti.

“Sudah tiba masanya para doktor juga perlu bersedia untuk mencari kerja dan dimaklumkan lebih awal apabila mereka memulakan latihan ‘housemanship’,” katanya.

Terdahulu, Perdana Menteri, Datuk Seri Anwar Ibrahim berkata, kerajaan tidak mampu menyelesaikan dan menyerap doktor kontrak ke dalam jawatan tetap Kementerian Kesihatan.

Ini disebabkan kerajaan terpaksa membelanjakan sejumlah wang yang terlalu besar jika menyerap lebih 20,000 pegawai perubatan berstatus kontrak.


Serangan roket Russia musnahkan loji nuklear di Ukraine

KYIV, 8 Muharam 1444H, Sabtu -Agensi Nuklear Ukraine mengesahkan roket Russia telah memusnahkan sebahagian besar loji nuklear namun tidak berlaku kebocoran radiasi.

Enerhoatom berkata, unit nitrogen-oksigen dan talian bervoltan tinggi telah musnah di Loji Zaporizhzhia – loji terbesar di Eropah yang terletak di selatan Ukraine.

Pegawai tempatan menyalahkan Ukraine kerana membedil kawasan berkenaan sebelum ini.

Namun Ukraine pula menuduh tentera Russia yang melepaskan serangan roket di kawasan orang awam di kawasan loji berkenaan sebagai taktik pengganas.

Sementara itu, penduduk tempatan berkata, terdapat dua serangan roket dipercayai dari Russia Jumaat lepas sekali gus memaksa pengendali loji berkenaan menghentikan operasi sebagai kawalan keselamatan.

Keadaan berkenaan memberi risiko kepada kebocoran hidrogen dan penyebaran radioaktif yang membahayakan.

Mac lalu, Russia merampas loji berkenaan namun pekerjaan Ukraine masih dibenarkan meneruskan pekerjaan mereka. – Agensi


Polis tumpas 2 sindiket, rampas 102 kg dadah RM5.46 juta

SHAH ALAM, 22 Zulkaedah 1441H, Selasa – Polis menumpaskan dua sindiket dadah selepas menahan enam lelaki dan dua wanita, termasuk seorang lelaki warga Singapura serta seorang wanita Vietnam; dan merampas 102kg dadah dianggarkan bernilai RM5.46 juta dalam empat serbuan di sekitar Lembah Klang, Jumaat lepas.

Timbalan Ketua Polis Selangor, Datuk Arjunaidi Mohamed berkata sindiket pertama ditumpaskan dalam serbuan di dua rumah jenis berkembar di Damansara Perdana kira-kira pukul 2.45 dan 6.10 petang, yang melibatkan penahanan empat lelaki dan seorang wanita tempatan, termasuk dua warga asing, berumur antara 23-49 tahun.

Beliau berkata dalam serbuan itu polis merampas kira-kira 89.5 kg dadah iaitu serbuk MDMA, ketamin, pil ekstasi dan erimin 5, selain pelbagai jenis bahan kimia disyaki untuk memproses dadah, yang disimpan dalam satu daripada dua rumah sewa yang berjiran itu.

“Semakan mendapati, kesemua penganggur berkenaan tidak mempunyai rekod jenayah lampau namun ujian saringan air kencing menunjukkan lima daripada mereka positif ketamin,” katanya pada sidang media di sini, hari ini.

Menurutnya sindiket kedua pula ditumpaskan dalam serbuan kira-kira pukul 9.30 malam pada hari yang sama, susulan penahanan seorang lelaki tempatan, dan polis turut merampas 108 gram heroin dalam serbuan di sebuah hotel di Kajang itu.

Arjunaidi berkata soal siasat ke atas penganggur berumur 30 tahun itu membawa kepada serbuan ke atas sebuah apartment di USJ 19, Subang Jaya, di mana polis merampas 9.3 kg heroin, syabu (280 gram) dan kafein (2.7 kg), selain peralatan memproses dadah.

“Siasatan mendapati rumah itu disewa suspek untuk kegiatan memproses dadah. Pemeriksaan lanjut menemukan sepucuk pistol jenis 45 ACP berserta dua kelopak peluru tidak berisi. Polis sedang menyiasat dari mana lelaki itu memperoleh senjata terbabit dan tujuannya.

“Semakan menunjukkan suspek mempunyai dua rekod jenayah dan dua rekod dadah selain ujian saringan air kencingnya pula positif amphetamine, methamphetamine dan morfin,” katanya.

Beliau berkata siasatan lanjut mendapati kedua-dua sindiket berkenaan aktif memproses dadah sejak enam bulan lepas secara kecil-kecilan.

Selain dadah, Arjunaidi berkata polis merampas tiga kereta pelbagai jenama milik beberapa suspek bernilai RM116,000 dan kesemua mereka direman untuk siasatan mengikut Seksyen 39B Akta Dadah Berbahaya 1952 serta Seksyen 36 Akta Senjata Api 1960. – Bernama


Menteri kecam kenyataan rasis bekas pemain badminton

KUALA LUMPUR, 22 Rejab 1444H, Isnin – Menteri Belia dan Sukan, Hannah Yeoh mengecam kenyataan bekas pemain badminton kebangsaan, Bong Guan Yik yang menyentuh isu perkauman dan agama di media sosial.

Beliau juga telah mengesahkan dengan Majlis Sukan Negara dan Persatuan Badminton Malaysia (BAM), bahawa Bong tidak tinggal di Malaysia dan hanya seorang pelatih pada 2014.

“Saya tidak bersetuju dengan ucapan media sosial beliau dan mengecam sekeras-kerasnya sebarang ucapan perkauman dan pertikaian agama yang dibangkitkan walaupun beliau telah meminta maaf.

“Saya percaya ibadat agama tidak pernah mengganggu prestasi atlet dan sukan. Ini tidak pernah menjadi satu masalah di Malaysia,” kata Yeoh dalam ciapan di laman Twitter.

Beliau juga mengulangi pendirian bahawa sukan mestilah bebas daripada sebarang unsur perkauman atau politik.

“Semua atlet negara merupakan sumber inspirasi kepada masyarakat dan dinasihati berhati-hati dengan kandungan media sosial masing-masing,” katanya.

Sementara itu, BAM turut mengecam kenyataan Bong dan memaklumkan akan menghantar aduan mengenai perkara itu kepada Persatuan Badminton Cina (CBA).

“Kami mengutuk sekeras-kerasnya semua bentuk diskriminasi dan akan menggesa CBA mengambil tindakan yang sewajarnya terhadap individu ini.

“BAM dan semua ahli gabungan kami tidak akan menerima orang seperti itu untuk terlibat dalam badminton di Malaysia,” kata BAM dalam catatan Facebook.

Dalam aplikasi TikTok, Bong menyatakan kritikan terhadap prestasi badminton Malaysia. Bong Guang Yik awalnya membahas kegagalan pemain Malaysia di Malaysia Open 2023.

Namun, ketika mengkritik peranan BAM dalam meningkatkan prestasi, Bong Guang Yik membuat menyentuh isu agama dan kaum.

“Bagi orang Melayu jadi management (pihak pengurusan). Eh mereka sembahyang dah lima kali sehari, mana ada niat nak uruskan BAM. Lemah pengurusan ini.

“Sistem yang lemah menyebabkan pemain Malaysia semua merosot,” kata Bong sebelum meminta maaf selepas dikecam.


Barat perlu henti rosakkan kesucian Islam atas nama kebebasan suara

BANGI, 10 Rabiulawal 1445H, Selasa – Bekas Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri mengutuk sekeras-kerasnya tindakan keji pihak pelampau merobek naskhah al-Quran di Hague, semalam.

Beliau dalam kenyataan berkata, perbuatan itu menunjukkan tahap perkauman dan kebencian yang dahsyat terhadap agama Islam serta penganutnya.

Justeru, penting untuk masyarakat global secara terbuka mengutuk perbuatan provokasi sedemikian yang menjejaskan perasaan berjuta-juta umat Islam.

Beliau yang juga anggota Majlis Penatua Muslim (Muslim Council of Elders) menggesa negara-negara Barat untuk menggalakkan pengetahuan Islam yang adil dan menekankan mesej toleransinya, termasuk berhenti merosakkan kesucian Islam atas nama ‘kebebasan bersuara’.

“Saya percaya bahawa undang-undang antarabangsa yang komprehensif melarang sikap tidak menghormati agama dan kitab suci adalah penting.

“Langkah ini penting dalam menangani semua bentuk prasangka, ketaksuban dan Islamofobia kerana ia menghalang usaha kolektif kita mempromosikan prinsip seperti wacana, toleransi, penerimaan dan menghormati orang lain,” katanya.

Terdahulu, pemimpin organisasi pergerakan Patriotik Eropah Menentang Pengislaman Barat (Pegida) di Belanda, Edwin Wagensveld bertindak biadab merobek salinan al-Quran di hadapan kedutaan Negara Anggota Pertubuhan Kerjasama Islam (OIC) di The Hague.

Wagensveld melakukan perbuatan kebencian itu secara terbuka di hadapan kedutaan Turkiye, Pakistan dan Indonesia sambil menghina Islam dan umat Islam.

Dia kemudian melemparkan halaman al-Quran itu ke tanah sambil berterima kasih kepada polis Belanda kerana melindunginya ketika tindakan provokasi berkenaan.

Perbuatan Wagensveld sekali gus menerima kecaman daripada OIC yang turut menggesa pihak berkuasa menghentikan tindakan provokatif berbaur Islamofobia.


PDRM nafi mesej tular amaran kes culik, jual organ

BANGI, 4 Rabiulawal 1444H, Sabtu – Bukit Aman menafikan ada mengeluarkan amaran berkaitan kes penjualan organ seperti didakwa dalam mesej yang ditularkan di media sosial.

Polis Diraja Malaysia (PDRM) menegaskan tidak pernah mengeluarkan sebarang amaran kegiatan penculikan dan penjualan organ membabitkan kanak-kanak seperti didakwa mesej itu.

Ketua Komunikasi Korporat PDRM, Skandaguru Anandan berkata, sehingga kini tiada sebarang laporan polis diterima khususnya membabitkan dua buah kenderaan seperti yang dimaksudkan dalam mesej tular berkenaan.

“PDRM mengingatkan orang ramai agar tidak mudah percaya dan terpengaruh serta tidak membuat perkongsian sebarang hantaran atau mesej di aplikasi media sosial tanpa menyemak kesahihannya,” katanya dalam kenyataan hari ini.

Terdahulu, beliau memaklumkan PDRM telah mengesan mesej tular di media sosial bertajuk ‘Amaran kepada semua ibu bapa/penjaga harga organ di Malaysia’.

Katanya, kandungan mesej itu menyenaraikan harga jualan bagi organ manusia seperti jantung, buah pinggang, mata, paru-paru dan hati.

Mesej itu turut mendakwa kononnya pihak Bukit Aman mengeluarkan amaran kepada ibu bapa supaya berhati-hati dengan dua buah kenderaan berwarna putih yang dikatakan terlibat dalam kegiatan penculikan manusia dan penjualan organ terutamanya kanak-kanak berumur bawah 15 tahun.


Inilah masanya untuk SUHAKAM bersuara lantang!

1. ADALAH sangat menghairankan apabila masih ada majikan di Malaysia yang melarang umat Islam berpuasa, malah memukul dan memaksa mereka untuk tidak berpuasa.

Sinar Harian melaporkan: “Punca kejadian disebabkan suspek tidak suka mangsa dan rakannya berpuasa pada bulan Ramadan ini dan memaksa mereka supaya tidak berpuasa.”

2. Inilah masanya untuk kumpulan hak asasi kemanusiaan seperti SUHAKAM untuk bersuara lantang, mempertahankan kebebasan hak individu untuk beribadah. Bukan hanya bersuara untuk mempertahankan hak pelacur untuk menjadi pekerja seks sahaja.

3. Bahkan inilah juga masa untuk pemimpin muslim bersuara mempertahankan umat Islam untuk berpuasa. Ingatkah kita bagaimana Khalifah Mu’tasim mempertahankan hak wanita Muslimah yang dianiya oleh bukan Islam ketika zaman pemerintahannya?

Begitu juga ketegasan Rasulullah ﷺ mempertahankan hak wanita muslimah yang dianiya oleh bukan Islam di Pasar Bani Qainuqa’.

4. Bulan Ramadan ini turut melatih kita agar mengambil berat isu saudara kita. Dalam Ramadan kita digalakkan memberi makan, menyantuni orang susah dan mengeluarkan zakat. Ini semua berasaskan kepada konsep menjaga hak saudara kita.

5. Maka dalam isu ini, kita seharusnya merasa sensitive. Jangan pula kita bersikap seperti golongan liberal yang mempertahankan hak LGBT yang dilaknat Allah, namun dalam isu ibadah asas sebegini mereka diam seribu bahasa.

Semoga Allah membimbing kita.

Dr Ahmad Sanusi Azmi
Setiausaha Majlis Ulama ISMA (MUIS)


Makin ramai cedera dalam serangan Zionis di Masjid al-Aqsa

BAITULMAQDIS, 16 Ramadan 1443H, Isnin – Lebih 20 penduduk Palestin cedera dalam beberapa kejadian pertempuran di sekitar Masjid al-Aqsa, semalam.

Pasukan keselamatan mengesahkan, 18 rakyat Palestin ditangkap dalam insiden berkenaan.

Pertempuran terbaharu menjadikan jumlah penduduk yang cedera meningkat kepada lebih 170 orang.

Bagaimanapun pertempuran di kawasan Masjid al-Aqsa semalam dilihat tidak seteruk sebelumnya, namun situasi berkenaan menyebabkan Perdana Menteri Israel, Naftali Bennett bakal kehilangan sokongan selepas kehilangan majoriti di Parlimen.

Parti United Arab List, parti pertama dari negara berkenaan menyuarakan hasrat menggantung keahlian berikutan tindakan zalim Israel dan mempertimbangkan untuk menarik dìri sekiranya rejim Zionis berterusan melakukan keganasan.

Gabungan Bennett menguasai 60 daripada 120 kerusi di Parlimen termasuk empat daripada parti United Arab List.

Sementara itu Presiden Turki, Tayyip Erdogan memberitahu rakan sejawatnya, Mahomoud Abbas bahawa pihaknya mengutuk tindakan negara haram Israel di Masjid al-Aqsa dan ancaman terhadap penduduk Palestin.

Katanya lagi, Turki akan sentiasa bersama menyokong Palestin.

Erdogan kemudian berkata, beliau akan mengadakan perbincangan mengenai perkembangan di Masjid al- Aqsa dengan Setiusaha Agung Pertubuhan bangsa-Bangsa Bersatu (PBB), Antinio Gutteres, dalam masa terdekat.

Malah, beliau berpandangan, provokasi dan ancaman yang dilakukan negara haram, Israel tersebut langsung tidak membawa hasil.

Sementara itu, Pegawai Kanan Palestin Hussein Al Sheikh berkata, keganasan yang dilakukan di kawasan Masjid al-Aqsa adalah serangan secara terang-terangan di kawasan suci dan menggesa masyarakat antarabangsa terlibat sama dalam mencari solusi terbaik.

Dalam pada itu, pemimpin Jordan, Raja Abdullah II turut menggesa Israel supaya menghentikan keganasan dan provokasi. – Agensi


Kes hukuman mati: Ismail Sabri mohon Singapura ringankan hukuman

KUALA LUMPUR, 2 Rabiulakhir 1443H, Ahad – Perdana Menteri Datuk Seri Ismail Sabri Yaakob difahamkan telah mengutuskan surat kepada rakan sejawatannya di Singapura Lee Hsien Loong, bagi meringankan hukuman kes melibatkan seorang rakyat Malaysia yang dijadualkan menjalani hukuman gantung kerana mengedar dadah.

Bernama  difahamkan bahawa Ismail Sabri telah meminta kerajaan Singapura untuk kemungkinan menangguhkan hukuman tersebut dan mengemukakan permohonan baharu Pengampunan Presiden Singapura bagi kes melibatkan D. Nagaenthran.

Nagaentharan, 33, yang didakwa peguamnya sebagai seorang kurang upaya pembelajaran, telah ditahan pihak berkuasa Singapura pada 22 April 2009 atas kesalahan penyeludupan 42.72 gram dadah jenis diamporphine dan dijatuhkan hukuman mati oleh Mahkamah Tinggi Singapura pada 22 Nov 2020.

Proses rayuan melalui mahkamah telah pun dibuat sehingga ke peringkat akhir, iaitu melalui permohonan Pengampunan Presiden Singapura dan ditolak pada 1 Jun 2020.

Hukuman mati itu dijadualkan dilaksanakan pada 10 Nov. – Bernama


Pemandu mabuk cuba elak ditahan terbabas

BUTTERWORTH, 23 Rejab 1442H, Ahad – Tindakan seorang pemandu mabuk yang cuba mengelak ditahan ‘gagal’, selepas kereta dipandunya terbabas dan melanggar sebuah kenderaan lain yang diparkir di tepi jalan di Taman Robina, Teluk Air Tawar.

Ketua Polis Daerah Seberang Perai Utara, Asisten Komisioner Noorzainy Mohd Noor berkata, kejadian berlaku ketika anggotanya menjalankan sekatan jalan raya di Kilometer 10.8 Lebuh Raya Lingkaran Luar Butterworth (LLB) menerusi Op Mabuk.

Dalam operasi itu, katanya, polis mengesan seorang pemandu kereta Mini Cooper berada dalam keadaan mencurigakan dan cuba menahan kenderaan terbabit.

Bagaimanapun, katanya, dalam kejadian jam 12 tengah malam itu, suspek berusia 48 tahun memecut laju kenderaannya, dalam usaha meloloskan diri.

“Anggota kemudian mengejar kereta suspek, sebelum mendapati kenderaan itu terbabas ketika di Taman Robina dan melanggar sebuah kereta jenis Perodua Myvi yang diparkir di tepi jalan.

“Pemandu itu sekali lagi cuba melarikan diri tetapi dia berjaya dicekup dan ujian saringan alkohol menggunakan alat SD2+ dan EBA-II mendapati kandungan melebihi had dibenarkan iaitu masing-masing 271 mg/100 ml dan 150 mg/100 ml,” katanya seperti dilapor Harian Metro.

Difahamkan, suspek memecut kereta dipandunya sejauh kira-kira lima kilometer sebelum terbabas.

Beliau berkata, selain lelaki itu, polis turut menahan seorang lagi lelaki berusia 25 tahun selepas didapati menunggang motosikal dalam keadaan mabuk dalam operasi berkenaan.


Berebut kuasa faktor kejatuhan Uthmaniyyah kini berlaku di Malaysia

HARI ini menandakan ulang tahun ke-98 umat Islam hilang sebuah institusi yang memegang hegemoni dan kuasa politik dunia secara berpusat, iaitu sistem khalifah di mana ianya diruntuhkan sendiri oleh umat Islam itu sendiri yang dibiayai dan didokong oleh kuasa Barat, elit-elit Y@hudi serta persatuan-persatuan ‘underground’.

Hilangnya institusi tersebut menjadi permulaan kepada siri-siri cengkaman kuasa-kuasa Barat seperti British, Perancis, Amerika Syarikat dan sebagainya yang semakin kuat terhadap umat Islam di seluruh dunia Islam termasuk di Turki itu sendiri.

Hasilnya juga, Turki yang dahulunya itu pusat pemerintahan, peradaban dan keilmuan Islam menjadi wilayah yang teramat sekular dan liberal sehingga ke hari ini.

Malah, Recep Tayyip Erdogan sendiri menghadapi kesukaran dari pelbagai sudut untuk merealisasikan visinya bagi mengembalikan kegemilangan Uthmaniyyah di zaman moden ini. Lihat juga bagaimana gerakan liberal di sana cukup kuat mencengkam. Sekali jatuh, sangat sukar nak bangkit kembali.

Pastinya, hakikat ini bukan hasil usaha oleh pihak musuh selama setahun dua tetapi sejak sekian lama dan bergenerasi.

Trendnya serupa sahaja di Malaysia; tali barut, brainwash umat Islam, tekanan antarabangsa, gerakan persatuan-persatuan liberal, manipulasi akhbar (media), melemahkan sistem perundangan syariah dan sebagainya.

Kita sudah saksikan bagaimana gerakan melemahkan sistem perundangan syariah sedang berlaku dengan begitu dahsyat di negara kita. Saya percaya, kes-kes yang ada itu hanyalah alat untuk mencapai ‘the bigger picture’ itu. Tidakkah kita sedar?

Ini dilengkapi lagi dengan situasi yang serupa ketika zaman dahulu, iaitu kelonglaian para pemimpin Islam walaupun mereka yang memerintah negara. Lihatlah berapa kerat sahaja yang berani bersuara apatah lagi menggunakan kuasanya.

Faktor kejatuhan Uthmaniyyah yang saya kira serupa dengan apa yang berlaku di Malaysia adalah krisis perebutan kuasa sesama sendiri sehingga alpa akan percaturan musuh. Masing-masing sibuk penuhkan tembolok sendiri. Serupa, memang serupa.

Saya harap coretan saya kali ini dapat memberikan kesedaran atau sekurang-kurangnya membuat kita berfikir sejenak.

Berbeza parti, berbeza persatuan memang tidak boleh dielakkan tetapi ‘common understanding’ sesama umat Islam itu penting supaya kita boleh saling melengkapi dan tidak tempang.

‘Common understanding’ kita yang paling utama adalah mengenai soal AKIDAH. Wajib kita bersama.

Aminuddin Yahaya
Pengerusi PEMBELA
3 Mac 2021


JAS Perak siasat air najis khinzir dibuang ke sungai

IPOH, 5 Safar 1442H, Rabu – Jabatan Alam Sekitar (JAS) Perak sedang menyiasat dakwaan berhubung pembuangan air najis khinzir ke Sungai Kuala Gepai, Bidor di Tapah dekat sini, petang semalam, sebagaimana yang tular di media sosial.

Pengarahnya Rosli Zul berkata JAS menerima laporan mengenai perbuatan jijik hingga menyebabkan pencemaran sungai di Kampung Kuala Gepai itu, malam tadi.

“Pihak JAS Perak sedang merujuk kes ini ke Jabatan Veterinar dan akan menjalankan siasatan secara bersama,” katanya ketika dihubungi Bernama di sini hari ini.

Semalam, tular beberapa gambar di Facebook menunjukkan warna air sungai berkenaan yang kehitaman didakwa tercemar akibat pembuangan air najis dari ladang penternakan khinzir di kawasan berhampiran.

Seorang penduduk kampung Abd Aziz Mohamed, 45, ketika dihubungi berkata kejadian itu bukan pertama kali berlaku, sebaliknya telah berlarutan sejak bertahun-tahun, namun tiada penyelesaian sehingga sekarang walaupun banyak aduan telah dibuat kepada pihak berkaitan.

Bekas tentera itu berkata penduduk kampung berharap pihak berkuasa dapat mengambil tindakan segera bagi mengatasi masalah yang turut membawa kesan bau busuk di sekitar sungai berkenaan, dan menurutnya penduduk perkampungan Orang Asli di Kampung Chang berhampiran turut menerima kesan pencemaran sungai itu. – Bernama


Hamas nafi Hospital Shifa diguna sebagai ‘kubu’ tentera

RAMALLAH, 13 Rabiulakhir 1445H, Sabtu – Gerakan Perjuangan Islam Palestin (Hamas) menafikan dakwaan Israel kononnya hospital di utara Semenanjung Gaza digunakan untuk tujuan ketenteraan.

Ahli Biro Politik Hamas, Izzat Al-Rishq dalam kenyataan pada Jumaat menegaskan, dakwaan Israel mengenai Hospital Al-Shifa adalah palsu.

“Tuduhan sedemikian hanya membuka jalan untuk (Israel) menyasarkan sebuah hospital yang menempatkan ribuan mangsa cedera dan lebih 40,000 penduduk yang kehilangan tempat tinggal,” katanya.

Izzat juga menggesa Pertubuhan Bangsa-Bangsa Bersatu (PBB) dan negara-negara Arab untuk segera campur tangan menghentikan pengeboman serta serangan ke atas sistem perubatan di Gaza.

Kenyataan itu dibuat sebagai tindak balas kepada tuntutan Israel untuk mengosongkan Hospital Shifa kononnya sebagai persediaan, apabila tentera menganggapnya ‘kubu’ Hamas, selain mengancam mengebom kawasan terbabit.

Pada awal konflik Gaza, Israel mengarahkan lebih sejuta penduduk mengosongkan kawasan utara wilayah ke selatan, walaupun diberi amaran bahawa langkah demikian akan mewujudkan bencana kemanusiaan.

Dalam serangan udara tanpa henti sejak 7 Oktober lalu, Israel direkod melakukan pengeboman ke atas kemudahan perubatan, rumah dan tempat ibadat yang disifatkan pengkritik melanggar peraturan perang.

Lebih 7,300 rakyat Palestin syahid dalam serangan itu, di mana 70 peratus daripada kematian di Gaza adalah wanita dan kanak-kanak.- Agensi


Hukum vaksin jadi wajib bila arahan pemerintah

1. SECARA asasnya pengambilan vaksin adalah harus secara asal sama seperti hukum berubat. Ulama tidak mewajibkan seseorang berubat (pada pandangan Syafieyah) kerana ia merupakan salah satu ikhtiar dalam menanggapi takdir Allah SWT.

2. Namun pada pelbagai sudut lain, pengambilannya boleh membawa kepada hukum wajib apabila ia terkait dengan perkara lain, seperti arahan pemerintah (kerana pemerintah berhak menetapkan polisi demi maslahat umum), atau tidak ambilnya vaksin akan membawa kepada mudarat awam seperti menyusahkan pihak lain seperti KKM dan pihak keluarga, menjadi pembawa virus kepada pihak lain dan seumpamanya serta membantutkan usaha kerajaan dalam membentuk imuniti kelompok.

3. Bagi menerangkan kaedah ini, kita sebutkan bahawa : “Pandangan pemimpin itu terpakai dalam perkara yang tiada nas terhadapnya, atau nas itu wujud dengan pelbagai penafsiran, atau dalam perkara maslahah mursalah (maslahah yang tidak disebut secara nas), adalah terpakai (yakni diamalkan dan dipatuhi), selagimana ia tidak bertentangan dengan kaedah syarak”.

4. Dalam keadaan no. 2, pemerintah berhak mengambil tindakan kepada siapa yang enggan mengambilnya, berkadaran kepada mudarat yang dibawanya kepada peringkat awam.

5. Jika dia tidak mahu mengambilnya atas kecenderungan peribadi, maka wajarlah dia terikat dengan apa-apa SOP yang terkait dengannya, seperti tidak boleh pergi ke premis tertentu, dine-in, sesetengah majikan pula mewajibkan pekerjanya untuk mengambil dos vaksin lalu orang yang tidak ambil akan terikat dengan polisi tersebut, dan seumpamanya.

6. Tindakannya melawan polisi tersebut samada secara helah dan tipu boleh membawanya kepada dosa menipu dan mengakibatkan kerosakan kepada orang lain. Dia sewajarnya menjamin segala kerosakan atau mudarat yang timbul kerana apa yang dilakukan.

7. Adapun jika dia mempromosi keengganannya terhadap polisi kerajaan dan SOP secara terang-terangan, serta mengajak orang lain untuk tidak mengambil vaksin atas sebab-sebab yang tertentu, ia boleh dianggap melanggar polisi kerajaan secara umum, dikhuatiri ia boleh dianggap melakukan jenayah ‘pemberontakan’ kerana ia menimbulkan kekacauan awam dan huru-hara dalam masyarakat.

8. Untuk golongan yang mempromosi pendapatnya itu, wajarlah tindakan yang keras dikenakan, berkadaran dengan kerosakan yang dilakukan terhadap peringkat masyarakat awam.

9. Ini kerana apabila sesuatu perkara itu makin besar, makin besarlah juga ketentuan syarak terhadapnya, dan makin besarlah pertanggungjawaban terpikul ke atasnya.

10. Pengambilan vaksin adalah harus dari sudut ikhtiar asal, tetapi ia boleh jadi wajib sebagai seorang warganegara yang duduk dalam satu sistem masyarakat yang mempunyai pelbagai lapisan autoriti, dan pelbagai lapisan masyarakat.

Wallahua’lam bissawaab.

Ustaz Syamil Esa
Pengarah Sekretariat
Majlis Ulama ISMA (MUIS)


Kes COVID-19 di seluruh dunia melebihi 25 juta

WASHINGTON, 12 Muharram 1442H, Isnin – Jumlah jangkitan kes COVID-19 yang dicatatkan di seluruh dunia melebihi 25 juta, menurut data dikumpulkan penyelidik Amerika Syarikat (AS).

Menurut angka dari Universiti Johns Hopkins yang dikemaskini semalam, AS menghampiri enam juta kes, iaitu kira-kira suku daripada jumlah jangkitan di seluruh dunia.

AS yang muncul negara paling terkesan dengan wabak itu, merekodkan 5.99 juta jangkitan setakat jam 12.30 tengah malam tadi, dengan lebih 183,000 kematian, diikuti Brazil (melepasi 120,000) dan Mexico (lebih dari 64,000).

Brazil mempunyai jumlah kes kedua tertinggi, hampir 3.9 juta, diikuti oleh India, yang mencatat lebih daripada 3.5 juta.

Angka dari universiti yang berpusat di Baltimore menjadikan kematian global lebih dari 845,000.

Menurut data itu lagi, AS mencatatkan lima juta kes tiga minggu lalu, hanya 17 hari selepas mencapai empat juta jangkitan.

Pandemik itu sekali gus menjejaskan ekonomi AS, iaitu yang terbesar di dunia, selain membayangi prospek pemilihan semula Presiden Donald Trump.

Selain itu, COVID-19 juga terus menyerang negara seperti New Zealand dan Korea Selatan yang berjaya mengawal penularannya sebelum ini tetapi kini terpaksa bertarung dengan kluster jangkitan baharu.

COVID-19 sudah pun meragut hampir 855,000 nyawa secara global dan tanpa vaksin atau rawatan berkesan.

Setakat ini, kerajaan di serata dunia terpaksa melaksanakan langkah seperti penjarakan sosial serta perintah berkurung bagi mengekang penularan wabak itu. – Agensi


Yahudi tiada hak di bumi Palestin

YAHUDI tiada hak bumi di Palestin walaupun seinci tanah, apatah lagi Masjid Al-Aqsa. Mereka tiada hak kerana tidak beriman dengan Allah. Mereka juga tidak beriman dengan Nabi Muhamad ﷺ, bahkan nabi-nabi yang terdahulu termasuk Nabi Sulaiman.

Walaupun seorang menteri mereka mendakwa orang Yahudi berhak menziarahi Aqsa dan orang-orang Islam berhak membuat ibadah di Masijid Al-Aqsa. Atas dasar apa mereka berhak menziarahi Aqsa.

Haikal Sulaiman jika ada sekalipun bukan milik mereka kerana Yahudi di Palestin sekarang tidak beriman dengan Nabi Sulaiman. Bahkan mereka tidak beriman dengan semua nabi-nabi yang terdahulu.

Jika Nabi Sulaiman diutuskan semula nescaya Yahudi akan membunuh Nabi Sulaiman. Jika wujud Haikal Sulaiman sebagaimana yang didakwa, ianya milik umat Islam dan perlu dijaga oleh orang Islam.

Keturunan Yahudi di Palastin sekarang belum jelas adakah mereka betul-betul Yahudi. Lebih-lebih lagi kitab yang mereka gunakan adalah kitab palsu. Ritual agama mereka amalkan di Aqsa adalah ritual rekaan semata-mata tiada kaitan dengan syariat mana mana Nabi atau Rasul. Ritual pemujaan syaitan dan iblis semata-mata.

Yahudi yang datang ke Palestin adalah satu bangsa yang ditipu oleh gerakan Zionis sedunia. Kenapa tokoh Yahudi yang berusaha untuk menubuhkan negara Yahudi di Palestin tidak datang menetap di Palestin dan memimpin bangsa mereka di Palestin . Mereka kekal tinggal di negara Barat hidup senang tanpa sebarang ancaman.

Pemuka-pemuka mereka merancang gerakan di luar Palestin. Mereka sendiri tidak sanggup untuk menetap di Palestin kerana semua dakyah mereka adalah pembohongan semata-mata.

Jika pemuka-pemuka mereka benar benar beriman dengan dakyah sudah tentu mereka orang pertama datang ke Aqsa untuk mengadakan ritual serta memimpin bangsa mereka mengharungi cabaran yang ada.

Apa yang berlaku ialah Yahudi yang datang ke Palestin tidak sahih keturunan mereka dan tidak sahih sama ada mereka ada agama atau tidak beragama.

Merekalah sebenarnya goyim (hamba yang bodoh). Tiada keamanan bagi Yahudi di bumi Palestin hingga hari kiamat. Mereka akan dikuburkan dengan penuh kehinaan.

Ustaz Sharipudin Abdul Kadir
Ketua Perhubungan ISMA Negeri Kelantan


Tajuddin digugur dari MKT UMNO kerana kritik parti

BANGI, 24 Zulkaedah 1443H, Jumaat – Datuk Seri Tajuddin Abdul Rahman digugurkan daripada jawatan Ahli Majlis Kerja Tertinggi (MKT) UMNO disebabkan kritikan terbuka Ahli Parlimen Pasir Salak itu terhadap parti.

Selain itu, pendirian beliau yang bercanggah dengan parti juga antara punca beliau digugurkan daripada jawatan itu berkuat kuasa Selasa lalu.

Presiden UMNO, Datuk Seri Dr Ahmad Zahid Hamidi berkata, mana-mana ahli MKT seharusnya mematuhi ketetapan dan keputusan dibuat berdasarkan perlembagaan parti.

“Dalam hal ini, saya sangat berlapang dada, jika secara peribadi (keputusan) saya tidak dipersetujui secara peribadinya. Tetapi apabila keputusan parti tentukan, maka kita harus menerima apa saja keputusan yang dibuat oleh parti.

“Saya fikir, tanyalah diri beliau sendiri. Tidak adil kalau saya memberi tahu secara umum kenapa, tetapi tentunya beliau tahu apa yang beliau lakukan kepada parti.

“Itu sebabnya (Tajuddin digugurkan). Kena tanya beliau sendiri apa kenyataan yang beliau sudah buat. Apakah bahan ucapan beliau atau ceramah atau bahan yang sudah dinyatakan dalam mesyuarat tertutup. Tanya beliau sendiri,” katanya seperti dipetik media tempatan.

Ahmad Zahid berkata, Tajuddin juga tidak perlu merayu terhadap keputusan penggugurannya itu, kerana lantikan berkenan dibuat dan terletak di bawah kuasa presiden.

“Rayuan untuk keahlian boleh dibuat tetapi rayuan untuk sesuatu jawatan dilantik, saya fikir tidak ada mana-mana elemen rayuan boleh dilakukan,” katanya.

Tajuddin digugurkan daripada ahli MKT UMNO, dengan surat pemakluman itu dikeluarkan Setiausaha Agung UMNO, Datuk Seri Ahmad Maslan pada 21 Jun lalu.

Menurut surat yang dikeluarkan Setiausaha Agung UMNO, Datuk Seri Ahmad Maslan, pelucutan jawatan itu berikutan komitmen Tajuddin sebagai Duta Besar Malaysia ke Indonesia.


Lebih 8,000 ditahan cuba ceroboh sempadan negara sejak 1 Mei

KUALA LUMPUR, 1 Rabiulakhir 1442H, Selasa – Ops Benteng yang dijalankan bagi mengawal ketat sempadan negara berjaya menahan seramai 8,427 pendatang tanpa izin, 789 tekong dan 351 penyeludup bagi tempoh 1 Mei hingga semalam, kata Menteri Kanan (Kluster Keselamatan), Datuk Seri Ismail Sabri Yaakob.

Katanya, dalam tempoh itu juga sebanyak 227 bot serta 922 kenderaan darat dirampas menerusi operasi bersepadu tersebut yang turut bertujuan mengekang jenayah rentas sempadan selain menyekat penularan COVID-19 di negara ini.

“Semalam Operasi Benteng telah berjaya menahan 51 pendatang tanpa izin, dua penyeludup serta merampas tiga bot/kapal dan tiga kenderaan darat.

“Sebanyak 274 Sekatan Jalan Raya (SJR) Operasi Benteng dilaksanakan semalam, melibatkan Angkatan Tentera Malaysia (210), Polis Diraja Malaysia (54) dan Agensi Keselamatan Sempadan Malaysia (10),” katanya dalam kenyataan berhubung perkembangan Perintah Kawalan Pergerakan Pemulihan (PKPP) dan PKP Bersyarat (PKPB) hari ini.

Turut terlibat dalam Ops Benteng ialah Agensi Penguatkuasaan Maritim Malaysia.

Dalam pada itu, Ismail Sabri berkata 517 individu lagi ditahan atas kesalahan ingkar arahan PKP semalam.

Daripada jumlah itu, 467 individu dikompaun manakala 50 pula direman, dan antara kesalahan ingkar arahan tersebut ialah gagal mematuhi arahan penjarakan fizikal (187), tidak memakai pelitup muka (83) dan gagal menyediakan peralatan merekod butiran pelanggan (63).

“Kesalahan lain ialah aktiviti di pusat hiburan (56), aktiviti perjudian (42), rentas negeri/daerah PKPB tanpa kebenaran (37) dan lain-lain (49),”katanya.

Menyentuh mengenai kuarantin wajib, Ismail Sabri berkata sejak 24 Julai hingga semalam, seramai 69,443 individu telah pulang ke tanah air dan kesemua mereka telah ditempatkan di 69 hotel dan 22 Institut Latihan Awam (ILA) serta institusi pengajian tinggi swasta di seluruh negara.

Seramai 396 individu pula telah dihantar ke hospital untuk rawatan, katanya. – Bernama


Bubar MPN tidak selesaikan masalah, tindakan merugikan

KUALA LUMPUR, 5 Rabiulawal 1444H, Ahad – Gesaan agar Majlis Pemulihan Negara (MPN) dibubarkan dilihat sebagai satu tindakan yang merugikan dalam usaha kerajaan untuk memulihkan ekonomi negara pasca COVID-19.

Ahli MPN Datuk Dr Hartini Zainuddin berkata selama ini MPN berjaya memainkan peranannya dengan menyediakan cadangan serta bertindak sebagai pelengkap dalam pelaksanaan pelbagai inisiatif kerajaan.

“KPI (petunjuk prestasi utama) MPN adalah untuk memastikan kami melakukan yang terbaik dalam melengkapkan inisiatif lain yang dilakukan oleh kerajaan. Semua orang mempunyai peranan yang dilaksanakan dan semua orang berkerja untuk memastikan kita pulih lebih cepat.

“Perkara yang telah kami lakukan ialah membuat cadangan bila sempadan perlu dibuka, kami melihat kepentingan aspek pelancongan, ekonomi dan banyak perkara lain. Kami membahagikan tumpuan kepada teras utama dalam ekonomi, pendidikan dan perusahaan kecil dan sederhana (PKS),” katanya pada sidang media semalam.

Sebelum ini, media melaporkan Pengerusi Barisan Nasional (BN) Datuk Seri Dr Ahmad Zahid Hamidi menggesa MPN dibubarkan berikutan fungsinya yang tidak jelas dan tidak perlu.

Ahmad Zahid yang juga Presiden UMNO, berkata gesaan itu antara lain dibuat berikutan MPN dikatakan bertindih dengan fungsi badan pemikir dan agensi kerajaan lain yang bertindak sebagai penasihat serta pelaksana.

Hartini berkata usaha untuk memulihkan negara pasca COVID-19 dijangka mengambil masa selama 10 tahun dan ia akan menjadi sukar sekiranya usaha itu hanya dilaksanakan oleh satu pihak sama ada parti politik, sektor mahupun organisasi.

Mengulas mengenai kebajikan rakyat Malaysia, beliau yang juga aktivis kanak-kanak dan pengasas bersama Yayasan Chow Kit berkata perkara itu perlu diberi tumpuan khususnya apabila ramai individu kategori B40 yang terkesan akibat inflasi dan pandemik kini tergolong dalam kategori B60.

“Berikutan syor Mesyuarat MPN pada 2021, Yayasan Hasanah menjalankan kolaborasi bersama Yayasan Chow Kit bagi memberi bantuan kecemasan (makanan) kepada mereka yang memerlukan dengan bantuan empat agensi bukan kerajaan (NGO) antaranya Bulat Sabit Merah Malaysia dan Yayasan Sejahtera.

“Setakat ini, kami sudah beri 7,600 isi rumah bekalan makanan pada fasa 1 dan pada penghujung Oktober terdapat 8,000 lagi isi rumah dalam fasa 2. Jadi kira-kira 15,000 isi rumah yang kita sudah beri makanan berdasarkan peruntukan kita terima, namun ia masih belum mencukupi,” katanya.

Hartini berkata beliau akan membentangkan mengenai cadangan lanjutan bagi memperkasakan inisiatif keselamatan sosial dan kebajikan golongan rentan pada mesyuarat MPN yang dijangka diadakan bulan ini.

Selain itu, beliau berkata sesi pembentangan itu juga akan memberi fokus kepada cadangan pemberian bantuan makanan, perlindungan kepada kanak-kanak dan keselamatan mental yang dilihat penting pada fasa peralihan ke endemik pada masa ini. – Bernama


Sokong ‘two state solution’, rakyat rasa dikhianati dengan ucapan PM

BANGI, 3 Syawal 1442H, Sabtu – Rakyat pasti rasa dikhianati apabila Tan Sri Muhyiddin Yassin membuat ‘antiklimaks’ mengumumkan pendirian kerajaan menyokong ‘two state solution’ dalam perutusan khas Perdana Menteri, hari ini.

Lebih mengecewakan, apabila sidang media khas kerajaan berhubung isu Palestin yang ditunggu-tunggu rakyat itu hanyalah menyatakan sesuatu pendirian menyakitkan hati dan seolah-olah tiada nilai tambah.

Apatah lagi, ketika ini rakyat Malaysia sedang rancak berjuang berkempen menyedarkan seluruh dunia mengenai kekejaman pengganas Israel dengan naratif mereka sebagai ‘pencuri’ tanah Palestin.

Demikian tegas Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkenaan inti pati ucapan Perdana Menteri dalam perutusan khas mengenai isu Palestin petang tadi.

Muhyiddin dalam ucapannya berkata, Malaysia menyokong penyelesaian adil dan saksama melalui penyelesaian dua negara atau two state solution berdasarkan garis sempadan sebelum tahun 1967, dengan Baitulmaqdis ibu negara Palestin sebagai satu-satunya jalan penyelesaian terhadap konflik Palestin-Israel.

Beliau berkata, negara akan terus menyokong segala usaha demi mencapai penyelesaian adil dan berkekalan, khususnya menerusi rundingan melibatkan pihak-pihak berkaitan berdasarkan kepada undang-undang antarabangsa serta resolusi Pertubuhan Bangsa-Bangsa Bersatu (PBB).

Kesal dengan ucapan itu, Haji Aminuddin berkata, rakyat kecewa dan marah apabila Muhyiddin mengumumkan pendirian berkenaan, yang akhirnya mengiktiraf penjajah Israel sebagai sebuah negara berdaulat.

“Ya, kalian boleh berhujah bahawa pendirian ‘two state solution’ ini adalah pendirian kerajaan sejak Barisan Nasional memerintah dahulu, tetapi kita mengharapkan pendirian itu berubah ‘once and for all’.

“Kerajaan baharu, maka polisi baharulah,” katanya dalam kenyataan, hari ini.

Beliau turut mengharapkan supaya komponen Perikatan Nasional (PN)  – PAS – yang lantang menentang pendirian ‘two state solution’ sebelum ini, membuat bantahan tegas sehingga pendirian kerajaan berubah sepenuhnya di peringkat dasar serta polisi.

“Rakyat pasti tertanya-tanya apakah PAS bersetuju dengan pendirian kerajaan yang mahu mengiktiraf Israel sebagai sebuah negara bersama Palestin?

“Lebih ironinya ialah hari ini merupakan ulang tahun peristiwa rampasan kuasa Zionis untuk menubuhkan negara haram itu, yang mana peristiwa ini dipanggil sebagai peristiwa Nakbah (Hari Kecelakaan) di mana lebih 700,000 warga Palestin dihalau dan ratusan bandar Palestin dimusnahkan.

“Ayuh rakyat Malaysia, inilah peluangnya untuk mengubah dasar dan polisi negara yang sekian lama berakar kononnya tidak berubah ini. Kita desak habis-habisan,” katanya.


Kelantan umum bayaran khas RM300 pada penjawat awam, pesara

KOTA BHARU, 21 Safar 1445H, Khamis – Kerajaan negeri Kelantan mengumumkan bayaran khas sebanyak RM300 kepada penjawat awam dan pesara kerajaan negeri pada tahun ini.

Tanpa menyatakan tarikh tepat, Menteri Besarnya, Datuk Mohd. Nassuruddin Daud berkata, bantuan khas itu turut diberikan kepada pegawai lantikan politik termasuk ahli majlis, penyelaras DUN dan guru-guru agama.

“Kerajaan negeri bersetuju mengumumkan pemberian bantuan khas penghargaan penjawat awam dan pesara kerajaan negeri Kelantan bagi 2023 sebanyak RM300.

“Penghargaan ini juga turut diterima pegawai lantikan politik termasuk ahli majlis, guru-guru, penyelaras DUN, guru pondok, guru al-Quran, guru fardhu ain,” katanya dalam majlis amanat Menteri Besar Kelantan di Kota Bharu.

Pada majlis berkenaan beliau yang juga Ahli Dewan Undangan (ADUN) Meranti itu turut mengumumkan tujuh komitmen kerajaan negeri dalam tempoh 100 hari pentadbiran.

Antara yang diberikan tumpuan termasuklah mewujudkan pasukan petugas khas air Kelantan ke arah penjenamaan semula Air Kelantan Sdn Bhd (AKSB).

Malah, pihaknya akan melantik ahli lembaga pengarah yang pakar dalam industri bekalan air, serta memperkasa sistem korporat, penyampaian maklumat dan aduan AKSB.

Selain itu, beliau berkata, Invest Kelantan akan diberi peranan lebih besar sebagai pusat sehenti bagi memberi khidmat nasihat pelaburan, mempromosi dan memudahcara pelaburan di Kelantan.


Macau Scam: SPRM akan panggil 10 lagi artis

BANGI, 4 Rabiulawal 1442H, Rabu – Suruhanjaya Pencegahan Rasuah Malaysia (SPRM) akan memanggil 10 lagi artis dan selebriti bagi membantu siasatan berkaitan aktiviti pengubahan wang haram membabitkan kumpulan cuci duit haram dan perjudian dalam talian.

Menurut sumber, semua artis terbabit akan diminta hadir ke Ibu Pejabat SPRM di Putrajaya bagi memberi keterangan .

“Mereka termasuk dua artis wanita dan lelaki yang juga pengacara dan pelakon terkenal.

“Ramai lagi akan dipanggil kerana mereka diperlukan untuk membantu siasatan penipuan Macau Scam dan judi dalam talian,” katanya seperti dilapor Harian Metro.

Sumber turut berkata, SPRM semalam telah memanggil sembilan lagi individu termasuk dua lelaki yang juga Instafamous.

Ia selepas hampir dua minggu tempoh diberikan agensi itu untuk tampil memberikan keterangan secara sukarela.

“Semua mereka yang berusia antara 25 hingga 32 tahun itu dirakam percakapan pada 3 petang semalam. Mereka adalah rakan kepada isteri suspek utama.

“Ada yang hadir di pejabat SPRM, ada yang diambil keterangan di luar,” katanya.

Terdahulu, Ketua Pesuruhjaya SPRM, Datuk Seri Azam Baki meminta semua selebriti dan ahli perniagaan terbabit dengan aktiviti pengubahan wang haram supaya tampil membantu siasatan.

Katanya, arahan itu bagi mengelakkan SPRM menahan mereka yang berkenaan dalam masa terdekat.

“Tidak kira selebriti atau siapapun dan mana-mana pihak yang pernah menerima (dana sindiket) daripada individu yang ditahan SPRM, mereka diminta tampil sebelum kami panggil,” katanya.


6 warga Filipina dipenjara guna MyKad orang lain

SEPANG, 5 Ramadan 1444H, Isnin – Gara-gara menggunakan MyKad milik individu lain untuk memasuki negara ini minggu lepas, enam warga Filipina termasuk seorang remaja masing-masing dijatuhi hukuman penjara antara satu hingga enam bulan oleh Mahkamah Majistret di sini hari ini.

Lima tertuduh Sahara Jamil, 51; Husin Jailun, 48; Nur Aisah Isanul, 19; Ujirin Pandakan, 43; Mukmin Oskar, 29; masing-masing dihukum penjara enam bulan dan turut didenda RM5,000 seorang selepas mengaku bersalah atas pertuduhan yang dibacakan kepada mereka dalam bahasa Melayu di hadapan Majistret Ayuni Izzaty Sulaiman.

Kesemua mereka juga diperintah menjalani hukuman penjara 12 bulan jika gagal membayar denda tersebut.

Remaja perempuan berusia 15 tahun pula dihukum penjara selama sebulan dan tiada dikenakan denda selepas mengaku bersalah terhadap pertuduhan itu.

Mahkamah memerintah kesemua tertuduh menjalani hukuman penjara dari tarikh tangkap iaitu Khamis  lepas dan diarah supaya dirujuk kepada pihak Jabatan Imigresen Malaysia (JIM) selepas selesai menjalani hukuman.

Berdasarkan kertas pertuduhan, kesemua individu berkenaan didakwa telah menggunakan kad pengenalan milik orang lain sebagai pengenalan diri di Gate J11, Lapangan Terbang Antarabangsa Kuala Lumpur (KLIA) Terminal 2 di sini, kira-kira 1.30 tengah hari pada Khamis lepas.

Mereka didakwa mengikut Peraturan 25(1) (e) Peraturan-peraturan Pendaftaran Negara 1990 yang memperuntukkan hukuman penjara maksimum tiga tahun atau denda sehingga RM20,000 atau kedua-duanya, jika sabit kesalahan.

Pendakwaan dikendalikan Pegawai Pendakwa Jabatan Pendaftaran Negara (JPN) Zulkarnain Ahmad dan Nor Fadilah Mat Shaari.

Terdahulu, Zulkarnain dan Nor Fadilah memohon mahkamah menjatuhkan hukuman setimpal kerana tertuduh masuk ke negara ini melalui saluran yang tidak sah dan tindakan itu merupakan ancaman yang besar kepada negara.

Pada Sabtu lepas, media melaporkan Suruhanjaya Pencegahan Rasuah Malaysia (SPRM) telah menahan sembilan individu termasuk lima pegawai penguat kuasa disyaki terbabit sindiket penyeludupan pendatang tanpa izin di Sabah dalam operasi khas Op Lancar bersama JPN.-  Bernama


Longgar PKPB bukan makna rakyat boleh abai SOP

Oleh Athirah Huda Zalhe

BANGI, 22 Rabiulakhir 1442H, Selasa – Kelonggaran Perintah Kawalan Pergerakan Bersyarat (PKPB) melalui kebenaran merentas negeri, bukan bermakna rakyat perlu mengabaikan prosedur operasi standard (SOP).

Rakyat masih tertakluk dengan SOP ditetapkan Majlis Keselamatan Negara (MKN) dan Kementerian Kesihatan (KKM) bagi mengelakkan kes COVID-19 meningkat dan kluster baharu berlaku.

Walaupun jumlah kes kekal pada empat angka, rakyat masih berperanan memastikan pematuhan SOP dijaga memandangkan PKPB dan PKP Pemulihan (PKPP) masih dikuat kuasa di seluruh negara, kata Ketua Unit Kesihatan Awam I-Medik, Dr Mohd Ihsanuddin Abas.

“Kelonggaran yang diumumkan kerajaan sebenarnya dapat menyuntik semula ekonomi dan sosial negara.

“Mahu tidak mahu kita akan hidup dengan COVID-19. Sampai bila rakyat akan berkurung? Kita tidak boleh selamanya dalam PKPB kerana ekonomi perlu berjalan,” katanya kepada Ismaweb.net, hari ini.

Walaupun diberikan kelonggaran, beliau berkata, rakyat tetap perlu cakna dengan perkembangan semasa di tempat masing-masing.

Malah, katanya, pihak berkuasa juga disarankan melakukan pemantauan yang lebih ketat, terutama di kawasan awam, kedai makan dan tempat rekreasi.

“Kerajaan melalui MKN dan KKM juga perlu terus mendidik masyarakat mengenai kepatuhan SOP dan kewajiban memakai pelitup muka,” katanya.

Sabtu lalu, kerajaan mengumumkan penamatan PKPB secara berperingkat di beberapa kawasan termasuk memberi kelonggaran merentas negeri dan daerah di seluruh negara.

Menteri Kanan (Kluster Pertahanan), Datuk Seri Ismail Sabri Yaakob berkata, orang ramai dibenarkan melakukan perjalanan antara negeri mulai 7 Disember, kecuali kawasan yang dikenakan PKP Diperketatkan (PKPD).


Pfizer Inc hampir temui vaksin sempurna untuk COVID-19

NEW YORK, 24 Rabiulawal 1442H,Selasa – Lebih kurang 90 peratus vaksin dihasilkan oleh Pfizer Inc berkemungkinan berkesan bagi mengelakkan jangkitan COVID-19.

Syarikat farmaseutikal itu dalam satu kenyataan pada Isnin berkata, kadar itu didapati berdasarkan daripada hasil data awal.

Menurut data awal ujian klinikal, 94 daripada 43,538 peserta adalah positif COVID-19, manakala 10 peratus daripadanya mendapat suntikan sebenar vaksin serta 90 peratus lagi mendapat suntikan placebo atau bukan suntikan sebenar.

Dalam kenyataan sama, Pfizer Inc memberitahu, vaksin jenis mRNA itu terbukti mampu mengelak jangkitan COVID-19 bagi hampir kesemua individu yang mengambil bahagian dalam ujian klinikal fasa ketiga.

Ketua Pegawai Eksekutif Pfizer Inc, Albert Bourla berkata, pihaknya hampir memperoleh vaksin untuk diedarkan kepada rakyat sekali gus mengakhiri pandemik COVID-19.

Pfizer Inc, yang sedang mengembangkan vaksin bersama syarikat Jerman BioNTech, kini berada di landasan benar bagi permohonan untuk mendapat kelulusan penggunaan kecemasan dari Pentadbiran Makanan dan Dadah Amerika Syarikat (AS) pada akhir bulan ini.

Meskipun semuanya berjalan lancar, pihak berkuasa menegaskan bahawa mustahil vaksin akan sepenuhnya terhasil sebelum akhir tahun ini serta bekalan awal mungkin terhad.

Sementara itu, pakar penyakit berjangkit kerajaan AS, Dr Anthony Fauci berkata, keberkesanan sebanyak 90 peratus vaksin itu adalah luar biasa dan ramai tidak menjangka kadar setinggi itu.

“Ini akan memberi kesan besar kepada kita yang berhubungan dengan COVID-19,” katanya. – Agensi


Bantah promosi arak: Ahli politik DAP tak perlu melatah berlebihan

BANGI, 20 Jamadilakhir 1444H, Jumaat – Ahli politik DAP tidak sepatutnya melatah dengan bantahan disuarakan Ahli Parlimen Permatang Pauh, Muhammad Fawwaz Mohamad Jan terhadap penjualan arak secara terbuka di pusat membeli belah di Seberang Jaya, Pulau Pinang baru-baru ini.

Ahli Parlimen Machang, Wan Ahmad Fayhsal Wan Ahmad Kamal berkata, apa yang dilakukan Fawwaz bukan melanggari undang-undang, sebaliknya mengikut semua saluran yang ada untuk menyatakan bantahan secara beradab kepada pihak Sunway Carnival Mall.

“Ahli Politik DAP tidak sepatutnya melatah berlebihan kerana prinsip menolak promosi arak sama sahaja dengan menolak promosi rokok di khalayak umum.

“Kalau dahulu kita izinkan rokok diiklankan dalam sukan, maka kini tidak lagi. Sama juga dengan perjudian,” katanya menerusi hantaran di Facebook beliau, hari ini.

Terdahulu, Fawwaz dilaporkan bertemu dengan pihak pengurusan Sunway Carnival Mall bagi menyampaikan ketidakselesaan pengunjung muslim.

Dalam pertemuan itu, beliau membantah sebarang penjualan atau promosi arak secara besar-besaran seperti di ruang legar utama kompleks beli belah berkenaan.

Menyambut baik bantahan itu, penganjur berjanji akan menjalankan promosi secara tertutup dalam tempoh seminggu ini, demi menjaga sensitiviti umat Islam dan masyarakat sekitar.

Dalam perkembangan berkaitan, Wan Ahmad Fayhsal menyambut baik gesaan Mufti Pulau Pinang, Datuk Seri Dr Wan Salim Wan Mohd supaya undang-undang berkaitan penjualan dan promosi arak di negeri itu diperbaiki kerana sensitiviti semua pihak mesti dipertimbangkan.

“Terima kasih Sahib al-Samahah Mufti Pulau Pinang yang memahami polemik mengapa kaum muslimin tidak senang dengan promosi arak secara terbuka di ruangan awam,” katanya.

Ketua Armada Parti Pribumi Bersatu Malaysia (Bersatu) itu juga menegaskan, penyakit masyarakat tiga serangkai – arak, rokok dan judi – perlu dikawal oleh kerajaan tempatan dari segi promosi yang boleh memudaratkan rakyat.

“Adapun Islam tidak menghalang mana-mana pihak yang bukan Islam untuk menikmati ketiga-tiganya selagi mana dibuat di tempat-tempat yang telah ditetapkan pihak berkuasa tempatan khusus di kawasan majoriti bukan Islam,” katanya.

Pautan berkaitan;


Pengguna Lebuhraya Utara-Selatan dinasihat rancang perjalanan sebelum pulang

KUALA LUMPUR, 2 Rejab 1443H, Jumaat – Pengguna Lebuhraya Utara-Selatan menghala ke Lembah Klang dinasihatkan memasuki lebuh raya sebelum 9 pagi antara 4 dan 6 Februari, kata PLUS Malaysia Berhad (PLUS).

PLUS dalam satu kenyataan memaklumkan, trend trafik meningkat pada hari kedua Tahun Baharu Cina (2 Februari) apabila Lebuhraya Utara-Selatan menyaksikan lonjakan trafik dari semua negeri.

Corak trafik yang sama dijangka berulang esok (5 Februari) dan Ahad (6 Februari) kerana mereka yang mengambil cuti panjang bersama-sama cuti sekolah akan memulakan perjalanan pulang ke Lembah Klang.

Ketua Pegawai Operasi PLUS, Datuk Zakaria Ahmad Zabidi menasihatkan orang ramai untuk merancang perjalanan pulang mengikut arahan pulang ke Lembah Klang Nasihat Masa Perjalanan (TTA).

“Kami telah membuat persiapan yang diperlukan untuk memastikan pelanggan lebuh raya menikmati perjalanan pulang ke bandar dengan selesa.

“Antaranya ialah penempatan pasukan PLUSRonda tambahan untuk membantu mereka yang mungkin menghadapi masalah dengan kenderaan mereka,” katanya, hari ini.

Zakaria juga menasihatkan pengguna untuk memastikan kad Touch n’ Go atau e-dompet mereka untuk transaksi RFID mempunyai baki yang mencukupi demi perjalanan lancar terutamanya di plaza tol.

“Pengguna juga digesa menggunakan aplikasi perjalanan sedia ada untuk merancang laluan anda secara awal sebagai langkah mengelak kesesakan di sepanjang lebuh raya,” katanya.

Pengguna boleh mendapatkan kemas kini lebuh raya atau situasi trafik terkini melalui aplikasi PLUS Malaysia, saluran media sosial atau laman web mereka di www.plus.com.my


Ayuh! Tekan Perancis dengan kuasa ekonomi Islam hingga tersungkur

BANGI, 11 Rabiulawal 1442H, Rabu – Umat Islam di negara ini diseru untuk menggunakan semaksimum mungkin kuasa ekonomi yang dimiliki dengan memboikot barangan keluaran Perancis.

Ini ekoran kegagalan Presidennya, Emmanuel Macron memohon maaf selepas mengeluarkan kenyataan berbaur anti-Islam sehingga mendapat cemuhan dan kritikan seluruh dunia.

Isu melibatkan karikatur Nabi Muhammad ﷺ pada hakikatnya sudah berlaku sejak sekian lama melalui siri-siri insiden, namun kerajaan Perancis masih tidak sensitif malah mengapi-apikannya dengan meraikan penghinaan tersebut.

Susulan itu, Pertubuhan Pembela-Pembela Islam (PEMBELA) menegaskan, orang ramai perlu meneruskan desakan kepada kerajaan Perancis sehingga rakyat negara itu sendiri bangkit dan marah kepada Presidennya.

“Kita asak sampai tersungkur. Sebagai amaran kepada seluruh dunia supaya tidak sesekali menghina agama Islam terutamanya dengan karikatur Nabi Muhammad.

“Kita tunjukkan kuasa ekonomi kita sebagai umat Islam kerana kita sudah saksikan bagaimana tekanan ekonomi boleh menundukkan musuh-musuh Islam. Ayuh kita!,” kata PEMBELA dalam satu kenyataan, hari ini.

Pertubuhan bukan kerajaan (NGO) itu berkata, negara-negara Islam termasuk Malaysia sudah mula turut serta dalam pergerakan memboikot produk-produk Perancis.

Malah, kerajaan Perancis mengakui bahawa mereka terkesan teruk dengan kempen boikot ini sekali gus merayu agar dunia menghentikannya.

Gesaan memboikot produk Perancis semakin meningkat di rantau Arab dan negara muslim beberapa hari selepas Macron dengan angkuh menyatakan negara itu tidak akan melarang karikatur yang menghina Islam dan Nabi Muhammad ﷺ.

Tanda pagar #BoycottFrenchProducts turut menjadi ‘trending’ di Twitter sebagai tanda protes terhadap sentimen anti-Islam yang kembali meningkat di Paris, susulan kejadian seorang guru dipenggal kerana tindakan biadabnya menunjukkan karikatur Nabi Muhammad ﷺ kepada murid di kelas, kononnya atas dasar kebebasan pendapat.


Kedah kerjasama dengan pihak berkuasa agama pujuk orang dewasa enggan vaksin

ALOR STAR, 20 Syaaban 1443H, Rabu – Kerajaan negeri Kedah akan bekerjasama dengan pihak berkuasa agama Islam untuk memujuk kira-kira 150,000 orang dewasa di negeri ini yang masih menolak vaksinasi COVID-19.

Pengerusi Jawatankuasa Kesihatan dan Kerajaan Tempatan negeri, Datuk Dr Mohd Hayati Othman memberitahu Dewan Undangan Negeri (DUN), hari ini bahawa majoriti mereka yang masih belum mendapat vaksin itu adalah orang Melayu.

Dr Hayati (PAS-Tokai) berkata, Jabatan Kesihatan negeri telah menghubungi individu terbabit tetapi mereka menolak suntikan vaksin itu.

“Malangnya, kebanyakan mereka adalah orang Melayu dan kami percaya mereka menolak vaksinasi selepas terpengaruh dengan berita palsu yang disebarkan di media sosial,” katanya menjawab soalan tambahan Datuk Zamri Yusof (PKR-Suka Menanti).

Bagi menangani isu itu, Dr Hayati berkata, kerajaan negeri sedang bekerjasama dengan pihak berkuasa agama negeri untuk memotivasikan individu terbabit bagi mendapatkan vaksin.

“Kami akan meneruskan kempen untuk memujuk mereka kerana kami tidak mempunyai undang-undang khusus untuk memaksa mereka mengambil vaksin.

“Selain itu, kami juga memujuk orang yang tidak divaksin yang dimasukkan ke hospital awam untuk mengambil vaksin,” katanya seperti dilapor akhbar tempatan.

Dr Hayati juga memberitahu dewan bahawa antara Januari hingga 12 Februari, terdapat 201 kes melibatkan varian yang mencetuskan kebimbangan dilaporkan di negeri ini.

Daripada jumlah itu, 14 adalah kes varian Beta, 149 kes Delta dan 38 kes Omicron.

Beliau berkata, lebih 95 peratus kes positif COVID-19 di Kedah diletakkan di bawah kuarantin di rumah kerana berada dalam Kategori 1 dan 2.

“Hanya mereka yang mempunyai komorbiditi atau wanita hamil yang dijangkiti virus itu dimasukkan ke Pusat Kuarantin dan Rawatan (PKRC) atau hospital COVID-19,” katanya.


Pengecualian visa: Apa jaminan isu 1.2 juta pelancong China ‘hilang’ tak berulang?

BANGI, 17 Rabiulawal 1445H, Selasa – Gerakan Islam, Ikatan Muslimin Malaysia (ISMA) meragui cadangan kerajaan memberikan pengecualian visa kepada pelancong China, tatkala isu seramai 1.2 juta daripada mereka yang dilaporkan tiada rekod keluar dari negara ini masih belum diselesaikan.

Bimbang dengan pelaksanaan itu, Perunding Kanan Politik dan Perundangan ISMA, Haji Aminuddin Yahaya menuntut kerajaan khususnya Menteri Pelancongan, Seni dan Budaya, Datuk Seri Tiong King Sing memberi jaminan supaya isu sama tidak berulang, sekiranya pelancong China diberikan manfaat pengecualian visa.

“Kalian ingat lagi menteri yang tular marah-marah staf Imigresen demi ‘menyelamatkan’ seorang pelancong negara China yang ditahan beberapa bulan lepas?

“Kini timbul pula isu baru mengenai menteri sama, berkaitan dengan negara sama iaitu China. Kali ini beliau cadang untuk kecualikan visa untuk pelancong China, yang dianggap sebagai ‘karpet merah’.

“Macam makin menjadi betul juga label diberikan sebahagian pihak kepada Tiong King Sing, iaitu Menteri Khas Negara China. Memang kalau nama beliau keluar media, mesti ‘backup’ pelancong China sahaja,” katanya dalam kenyataan.

Aminuddin berkata demikian sebagai mengulas laporan media berhubung pengecualian visa untuk pelancong China yang diumumkan King Sing, minggu lalu.

King Sing dilaporkan berkata, Perdana Menteri, Datuk Seri Anwar Ibrahim telah mengarahkan Kementerian Dalam Negeri (KDN) menghasilkan satu laporan berkenaan pengecualian visa untuk pelancong China.

“Saya melihat ini sebagai polisi yang baik kerana dapat menarik lebih ramai pelancong China untuk melawat Malaysia,” kata King Sing.

Mengulas perkara itu, Aminuddin menegaskan Malaysia tidak mempunyai halangan untuk pelancong China melawat negara, namun biarlah layanan itu berkadar dan sama rata dengan pelawat dari negara-negara lain.

“Takkanlah sampai nak bagi ‘karpet merah’ pula. Beliau (King Sing) kena ingat isu 1.2 juta pelancong China yang tidak keluar dari negara ini masih tidak selesai. Kenapa perkara ini masih tidak diselesaikan?

“Kerajaan sepatutnya mengambil sikap tegas kerana ini melibatkan keselamatan negara bukan semakin longgar.

“Lucu betul Malaysia kita sekarang. Yang bermasalah itulah yang dibela bermati-matian, tetapi apabila masalah timbul nanti, rakyat pula dipersalahkan. Rosak!,” katanya.


RM40 juta diperuntuk untuk tol percuma sempena Tahun Baru Cina

BANGI, 26 Jamadilakhir 1444H, Khamis – Inisiatif pemberian tol percuma sempena perayaan Tahun Baru Cina pada 20 dan 21 Januari ini, membabitkan implikasi kewangan berjumlah RM40 juta.

Menteri Kerja Raya, Datuk Seri Alexander Nanta Linggi berkata, inisiatif yang telah dipersetujui oleh kerajaan melalui Mesyuarat Jemaah Menteri pada 18 Januari lalu, dilaksanakan sebagai meraikan semua rakyat Malaysia terutamanya masyarakat kaum Cina.

Katanya, ia juga adalah bertepatan dengan konsep Masyarakat Madani yang diilhamkan Perdana Menteri, Datuk Seri Anwar Ibrahim di dalam program Pemukiman Anggota Jemaah Menteri Kerajaan Perpaduan, baru-baru ini.

“Pemberian tol percuma ini akan dilaksanakan di kesemua lebuhraya yang bermula pada jam 12 tengah malam, 20 Januari 2023 (Jumaat) dan akan berakhir pada jam 11.59 malam, 21 Januari 2023 (Sabtu).

“Pelaksanaan tol percuma ini juga adalah tanda keprihatinan kerajaan dalam menyambut kemeriahan perayaan Tahun Baru Cina yang merupakan simbolik kepada titik permulaan dalam kehidupan masyarakat Cina setiap tahun,” katanya dalam kenyataan, hari ini.

Melalui pelaksanaan diskaun tol itu, Alexander berharap pengguna lebuhraya dapat memanfaatkan peluang sebaiknya dan merancang perjalanan dengan sewajarnya.

Beliau turut menasihatkan pengguna mematuhi cadangan jadual waktu perjalanan (TTA) yang disyorkan.

“Aspek keselamatan serta pemanduan selamat perlulah dipatuhi supaya semua pengguna lebuhraya dapat sampai ke destinasi dengan selamat dan sambutan perayaan Tahun Baru Cina ini akan menjadi lebih bermakna bersama keluarga tercinta.

“Pengguna juga dinasihatkan untuk mendapatkan rehat secukupnya dan memastikan baki kad Touch ‘n Go serta eWallet adalah mencukupi,” katanya.


Cheras rekod IPU tak sihat tertinggi

BANGI, 24 Rabiulawal 1445H, Selasa – Sebanyak lapan kawasan mencatatkan bacaan Indeks Pencemaran Udara (IPU) tidak sihat setakat pukul 11 pagi ini, dengan Cheras merekodkan bacaan 157 iaitu tertinggi.

Berdasarkan kemas kini laman web Sistem Pengurusan Indeks Pencemaran Udara Malaysia (APIMS) Jabatan Alam Sekitar, kawasan lain yang merekodkan bacaan IPU tidak sihat ialah Petaling Jaya (133), Shah Alam (153), Klang (155), Banting (156), Nilai (135), Bukit Rambai (153) dan Johan Setia (152).

Bacaan IPU antara 0 hingga 50 dikategorikan sebagai baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) dan 300 ke atas (berbahaya).

APIMS turut mencatatkan bacaan IPU di 60 stesen lain pada tahap sederhana dan hanya empat kawasan iaitu Kota Bharu, Kimanis, Sibu dan Kimanis di Sabah mempunyai kualiti udara yang baik.

Semalam Jabatan Meteorologi Malaysia (MetMalaysia) menjangkakan situasi jerebu di negara ketika ini tidak akan berpanjangan berikutan tiupan angin yang kerap berubah.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, sekiranya jerebu berterusan dan kualiti udara merosot, iaitu bacaan IPU antara 151 hingga 200 melebihi 24 jam, kementerian melalui METMalaysia bersedia untuk melakukan Operasi Pembenihan Awan.


Warkah untuk Perdana Menteri…

SAUDARA Anwar Ibrahim,

Hari ini, ketika artikel diterbitkan, saudara sedangkan bersiap sedia untuk mengusulkan undi percaya di Parlimen bagi mendapatkan mandat majoriti dua pertiga sebagai Perdana Menteri (PM).

Melihat kepada situasi politik semasa dan kesungguha saudara, saya yakin saudara akan berjaya. Tahniah terlebih dahulu. Selamat menjalankan tugas yang diamanahkan dengan jayanya.

Cuma, saya ingin memberitahu bahawa, saya mengenali saudara, sejak saya menjadi pemimpin pelajar di UKM (1985-1989). Ketika menjadi pemimpin pelajar, banyak kenyataan saya keluarkan terhadap kepemimpinan saudara, selaku Menteri Pendidikan, pada masa itu.

Selepas menghabiskan pengajian, saya berkesempatan bekerja sebagai penolong pendaftar, di Universiti Islam Antarabangsa (UIA), sekitar tahun 1990-1993. Biasalah UIA merupakan kubu kuat ABIM hingga ke hari ini.

Ketika di UIA, pergerakan saya dipantau oleh orang kuat ABIM. Antaranya Dr Md Nur Manuty (Dekan HEP) dan Omar Jaafar (Pendaftar). Saudara  boleh tanya mereka berdua. Maklumlah, saya tidak sehaluan dengan ABIM. Masa itu, saya baharu sahaja dalam Islam.

Tidak sampai setahun di UIA, saudara arahkan Omar Jaafar (pendaftar UIA ketika itu) membawa saya ke pejabat saudara di Pusat Bandar Damansara.  Saya pun dibawa ke pejabat, tanpa mengetahui sebab dan musabab, walaupun terdetik dalam hati, tahu jua apa tujuannya.

Sesampai di pejabat saudara, terus saya dibawa masuk. Saya terus menyapa saudara dengan panggil Yang Berhormat (YB). Saudara, terus memotong, jangan panggil YB, panggil saudara. Sebab itulah, saya gunakan panggilan ‘saudara’ di sini. Maafkan saya.

Setelah bersua muka di pejabat, kita bertaaruf sebentar. Tidak cukup dengan perbualan ringkas di pejabat, saudara bawa saya menaiki kereta, duduk di belakang bersama saudara menuju ke Hotel Dayang (kini namanya Hotel Singgahsana, PJ), kerana saudara ada majlis rasmi di sana.

Ketika dalam kereta, saudara berkata banyak bercakap tentang idealisme dan aspirasi saudara. Saya lebih banyak mendengar sahaja, sambil mencelah ketika perbualan tersebut.

Saya beritahu saudara bagaimana saya, sebagai seorang mualaf, saya ‘dianiayai’ oleh orang ABIM di UIA. Begitu juga ketika di UKM.  Tetapi saudara tidak mahu percaya. Itulah yang menyebabkan saya susah sangat nak percaya kepada saudara. Saudara hanya mendengar dan percaya kepada orang ABIM.

Ingin saya tegaskan, tidak semua orang ABIM itu baik. Ada dalam kalangan mereka, terlalu taksub kepada saudara, sehingga tidak dapat membezakan mana yang baik dan buruk.

Hari ini, apabila saudara berkuasa, sebahagian mereka ini jugalah yang lebih sudu daripada garpu. Berhati-hatilah. Lagipun, saudara adalah pengasas ABIM, sudah tentu lebih maklum.

Bezanya, hari ini, saudara adalah Perdana Menteri, mewakili Yang di-Pertuan Agong, memikul amanah jawatan nombor satu negara, ditambah dengan pengalaman memimpin beberapa kementerian dan NGO serta idealisme perjuangan sehingga membawa kepada berada dalam geriji besi, sebelum ini, sudah tentu ia cukup mematangkan.

Saudara adalah negarawan. Saudara kena bertindak sebagai negarawan. Buang jauh-jauh mentaliti pembangkang. Jangan terlalu terikat dengan nasihat orang ABIM sahaja.

Ramai di luar sana yang bukan ABIM, pakar dan professional yang mahu membantu saudara, kerana tidak diperlukan, mereka hanya memerhatikan sahaja.

Kalau boleh, elakkan daripada saman menyaman sana sini, dalam perkara yang tidak penting. Imej ini tidak baik untuk seorang PM.

Sekadar ingin mengingatkan, bahawa kuasa atau jawatan PM di dunia ini hanya sementara. Hari ini mungkin saudara berkuasa, esok belum tentu lagi.

Justeru, gunakanlah kuasa dengan sebaik-baik kerana kita, dunia ini hanya tiga hari, semalam yang tidak akan berulang, esok yang belum tentu lagi apa akan berlaku dan hari ini yang pasti kita tempohi, moga segala amalan kita diterima menjadi ibadah.

Hasan Al Basri mengingatkan, dunia ini terlalu singkat. Wajib bagi kita untuk memanfaatkan waktu dengan sebaik-baiknya demi mencapai matlamat utama dalam kehidupan iaitu mencari redha Allah SWT dengan memperbanyakkan amalan baik dan menjauhi segala laranganNya. Lebih-lebih lagi, seorang pemimpin nombor satu negara.

Semalam yang tidak akan kembali, sama ada baik suka atau duka, senang atau susah, kita patut mengambil hikmah dan pengajaran dalam menjadikan diri kita lebih mensyukuri apa yang telah kita alami dan apa yang telah kita lakukan, bagaimanapun bentuk dan apa juga hasilnya. Ambil pengajaran dan iktibar.

Sedangkan hari esok, yang belum tentu lagi. Mungkin berlaku sebaliknya. Apakah kita boleh menjamin bahawa kita masih berada di puncak kuasa esok hari? Tidak ada seorang pun dari kita yang mengetahuinya, hanya Allah SWT yang Maha Tahu.

Lantaran, lakukanlah segala perbuatan baik yang disukai oleh Allah SWT dan RasulNya, dengan sebaik-baiknya, kerana kita tidak akan pernah tahu apakah kita akan dapat berjumpa kembali dengan hari esok untuk melakukan segala bentuk ibadah kepada-Nya, atau mungkin ia menjadi hari terakhir untuk kita melakukan kebaikan tersebut.

Seterusnya, hari ini, merupakan hari untuk kita melakukan yang terbaik, memperbanyakkan amal kebaikan. Ambil kesempatan sebaik-baiknya, terlalu mahal harganya untuk saling sakit-menyakiti. Amanah menjadi PM terlalu besar untuk dibincangkan di sini.

Lalui tiap detik yang berlalu dengan menjadikan kerja sebagai ibadah kerana belum tentu amalan dan ibadah yang telah kita lakukan itu dapat membawa kita menuju syurgaNya kelak.

Sebagai PM, jangan pernah sia-siakan masa kita untuk perkara yang tidak bermanfaat dan kurang penting. Selagi kita diberikan nikmat sihat, maka sempurnakanlah amalan dan ibadah kita hanya kepada Allah SWT.

Jadikan pembangkang itu sahabat kita, bukan musuh kita. Kenali siapa sebenar sahabat, siapa musuh.

Justeru, gunakanlah ruang dan peluang yang ada, dalam mendapatkan redha Allah. Kawallah Menteri dan timbalan yang dilantik agar dapat mencerminkan imej saudara yang dilabelkan sebagai ‘islamik’.

Jangan biarkan mereka bermaharajalela dengan kuasa yang ada, kerana ia hanya akan merosakkan imej saudara dan mungkin esok saudara tidak berkuasa lagi dek kerana mereka ini.

Isu saya ‘digam’ adalah perkara kecil yang tidak perlu saya rayu di sini. Saya sudah lali dengan semua ini. Siapalah saya yang kerdil ini. Cuma sedikit terkilan dengan mentaliti menteri yang dilantik.

Paling menyedihkan bila ada menteri turut terpengaruh dengan tuduhan sekolah agama swasta, seperti PASTI dan SRITI menanamkan benih ekstremisme dan perkauman. Sudahkah kajian dibuat? SJKC dan Sekolah Persendirian berasaskan kaum bagaimana pula?

Sekali lagi saya ingatkan, kita hanya ada tiga hari, semalam, esok dan hari ini. Manfaatkan sepenuhnya, kerana esok belum tentu ada, seperti juga esok untuk siapa atau adakah esok masih ada? Lakukanlah, beberapa perkara penting yang  saudara janjikan untuk agar tiga hari tersebut dimanfaatkan menjadi ibadah.

Pertama, integriti. Pandulah negara ini dengan penuh integriti, seperti yang saudara janjikan.  Bersihkan negara ini daripada amalan najis rasuah, salah laku dan salah guna kuasa.

Mereka yang terlibat, mesti dibawa ke neraca pengadilan tanpa mengira siapa. Pastikan tidak ada yang terlepas meskipun melibatkan rakan sekabinet atau sesiapa sahaja. Tidak ada pilih kasih. Kes-kes yang sedia ada  sangat jelas, rakyat sedang memerhatikan dan menantikannya.

Pastikan slogan masyarakat Madani, seperti yang saudara laungkan dahulu, benar-benar menjadi realiti. Tidak cukup sekadar bercakap soal tidak mengambil gaji sebagai PM. Banyak perkara selain daripada gaji yang perlu diperbetulkan.

Kedua, paculah negara ini menjadi sebuah negara yang ada identiti dan jati diri, berpaksikan perlembagaan. Antara perkara yang menyerlah adalah soal, Islam, Melayu dan Bumiputera (dan hak mereka), Bahasa Melayu, dan Raja-raja Melayu, tanpa menafikan hak bukan Islam.

Pastikan identiti dan agenda nasional ini tidak diganggu-gugat. Pastikan Malaysia, yang berakarumbikan nama Tanah Melayu, tidak hilang begitu sahaja. Perlembagaan Persekutuan adalah asas panduan hidup bernegara.

Ketiga, jangan tinggalkan kerja dakwah. Jika Tunku Abdul Rahman, berjaya mengIslamkan seorang dua Menteri di bawahnya, pastikan saudara juga boleh melakukannya lebih dari itu, dengan mempamerkan imej Islam yang terbaik.

Keempat, kehebatan seseorang pemimpin adalah dengan amar makruf nahi mungkar. Seru kepada kebaikan dan cegah kemungkaran. Selamatkan anak muda kita. Hidup berpaksikan agama dan berjatidiri. Jangan biarkan gerakan hak asasi manusia sehingga menenggelamkan amalan amar makruf nahi mungkar.

Kelima, keadilan untuk Adib. Pimpinan kerajaan yang silih berganti, masih belum berjaya memberikan keadilan untuk Adib. Jika saudara, benar-benar memperjuangkan keadilan, lakukanlah dengan segera untuk memberikan keadilan untuk Adib.

Keenam, buat kajian dan lakukan reformasi terhadap sistem pendidikan negara ini, terutama sistem Pendidikan dasar, yang memisahkan anak-anak sejak kecil lagi, melibatkan sekolah vernakular dan sekolah swasta (UEC) berasaskan kaum.

Buat kajian kenapa sekolah sebegini tidak dapat menguasai agenda hidup bernegara, terutama melibatkan bahasa negara serta pembinaan jati diri. Sejauh mana ia menyumbang kepada pembinaan negara bangsa.

Terlalu ramai rakyat negara ini yang masih tidak dapat berkomunikasi dalam bahasa negara dengan baik sebagai alat perpaduan.

Jangan terlalu fokus kepada PASTI dan SRITI, hanya kerana ia dikaitkan dengan PAS. Elakkan sakit menyakiti. Banyak lagi sekolah berasaskan kaum, yang dipunyai oleh NGO yang perlu diberikan tumpuan khusus.

Tidak perlu terlalu risau dengan sekolah berasaskan agama (Islam). Percayalah, selagi orang Islam faham akan agama Islam, mereka tidak akan menjadi ekstrem dan perkauman. Dalam kata lain, semakin faham mereka terhadap Islam yang sebenar, semakin selamatkan orang bukan Islam dan hak mereka.

Sejarah telah membuktikannya. Mana ada satu bangsa di dunia ini bersedia menerima orang yang mendatang negara ini sebegitu ramai, kecuali orang Melayu. Cari jawapannya kerana apa? Islam mengajar kita semua itu.

Ketujuh, lakukan segera reformasi ekonomi negara ini seperti yang saudara janjikan agar tidak ada lagi rakyat mengadu lapar, perut tidak diisi. Saudara sudah tentu lebih maklum bagaimana untuk melakukannya dengan pengalaman dan pakar yang ada.

Paling penting, pastikan kebajikan rakyat terpelihara. Contoh, isu telur, isu yag kecil sahaja, tetapi sehingga ke hari ini tidak dapat diselesaikan.

Justeru, dengan contoh kecil ini, pastikan, selepas ini, semua ayam bertelur. Jika ada bapak ayam yang menyembunyikan telur, bawa mereka kepada pengadilan.

Malu sekali jika bercakap tentang ekonomi, masalah kecil seperti telur tidak dapat diselesaikan secara tuntas. Ini baharu telur, belum lagi isu bukan telur yang jauh lebih utama, saudara sedia maklum.

Cukuplah sekadar ini dahulu. In shaa Allah, saya akan terus bersuara, dari masa ke semasa. Selamat mendapatkan undi majoriti dua pertiga dan selamat menjalankan tugas dengan penuh amanah dan integriti.

Prof Dr Mohd Ridhuan Tee Abdullah


Polis Petaling Jaya buka 57 kertas siasatan kes pinjaman tidak wujud

KUALA LUMPUR, 16 Rabiulakhir 1442H, Rabu  – Polis Petaling Jaya telah membuka 57 kertas siasatan berhubung kes pinjaman tidak wujud melibatkan kerugian hampir RM700,000 sepanjang tempoh Januari hingga November lepas, di samping membuat 28 tangkapan.

Ketua Polis Daerah Petaling Jaya ACP Nik Ezanee Mohd Faisal berkata, dalam banyak kes, modus operandi yang digunakan adalah mengiklankan tawaran pinjaman dengan menggunakan media sosial seperti Facebook, mesej pesanan ringkas (SMS) dan melalui WhatsApp secara rambang.

Beliau berkata, pengadu yang mempunyai masalah kewangan biasanya menganggap iklan berkenaan sebagai peluang untuk mendapat pinjaman secara pantas dengan kadar bayaran bulanan yang rendah tanpa menyedari ia adalah taktik penjenayah mencari mangsa.

Jelasnya, iklan yang disebarkan menjanjikan proses kewangan yang diperoleh dengan segera tanpa masalah, membuatkan ramai mudah terpengaruh.

“Apabila pengadu bertanyakan soalan kepada suspek, pelbagai alasan yang tidak munasabah pula diterima, panggilan tidak dijawab selain nombor turut disekat, menyebabkan (akhirnya) mereka terpaksa menanggung kerugian,” katanya dalam kenyataan di sini hari ini.

Nik Ezanee berkata, hasil siasatan polis mendapati ada pemilik akaun atau lebih dikenali sebagai ‘keldai akaun’, bukanlah suspek utama yang melakukan penipuan bahkan adakalanya mereka turut menjadi mangsa.

Terpedaya dengan habuan tidak seberapa, beliau berkata, pemilik akaun ini sanggup menjual akaun bank mereka untuk mendapat sedikit wang tanpa mengetahui aktiviti di sebaliknya.

“Kita nasihatkan orang ramai supaya berurusan dengan pihak atau agensi yang dikenali sekiranya ingin membuat pinjaman. Jangan mudah terpengaruh dengan tawaran atau iklan pinjaman yang memberikan janji-janji manis,” katanya. -Bernama


Peneroka haram Israel makin kerap serang penduduk Palestin

SALFIT, 15 Zulkaedah 1441H, Selasa – Penduduk Palestin melakukan demonstrasi di perkampungan Bidya di utara Tebing Barat selepas peneroka haram Israel menembak dan mencederakan dua penduduk tempatan minggu lalu.

Ketua Jawatankuasa Penempatan dan Penentangan Tembok, Walid Assaf berkata, tunjuk perasaan itu dilakukan berdasarkan peningkatan serangan peneroka haram terhadap penduduk Palestin di kawasan itu.

Beliau berkata, peneroka Israel telah kerap melakukan serangan selepas penduduk merebut kembali tanah yang diambil alih oleh mereka.

Tindakan itu sekali gus menggambarkan peneroka telah memalsukan dokumen untuk mengambil alih tanah Palestin bagi mengembangkan lagi pendudukan haram.

Aktivis Fatah, Abdul Sattar Awad berkata, bantahan itu sebagai tindak balas terhadap keganasan penduduk haram di kawasan itu.

Pada masa sama, ia juga kerana serangan serta tembakan mereka terhadap petani tempatan minggu lalu yang mengakibatkan dua orang cedera.

Bidya yang terletak di Salfit merupakan salah satu kawasan penempatan haram Yahudi yang terbesar. – Agensi